title: Kolwezin taistelu

text: Kolwezi on strategisesti tärkeä kaupunki Kaakkois-Kongossa, ja silloisessa Zairessa. Vuonna 1978 kukkuloiden jakamassa kaupungissa oli 100 000 asukasta 40 km² alueella. Kaupungin kautta kulkevat tärkeät maan- ja rautatiet, jotka yhdistävät provinssin pääkaupungin Lubumbashin Diloloon. Lisäksi Kolwezissa on lentoasema kuuden kilometrin päässä kaupungin keskustasta.


title: Kolwezin taistelu

text: Kolwezi on tärkeä kaupunki maan elinkeinoelämälle. Sen kaivokset tuottavat erilaisia malmeja ja muita raaka-aineita, kuparia, kobolttia, radiumia ja uraania. Tästä syystä kaupungissa oli tuolloin vuonna 1978 poikkeuksellisen suuri eurooppalainen yhteisökin.


title: Kolwezin taistelu

text: Shaban toinen sota ja Kolwezin taistelu liittyvät myös kylmään sotaan. Ideologiselta pohjaltaan marxilaisen FLNC:n tukialueet sijaitsivat Angolassa, jonka sisällissotaan Itä-Saksa ja Kuuba olivat aktiivisesti sekaantuneet. Näiden maiden kautta taas Neuvostoliitto oli perillä alueen tilanteesta.


title: Kolwezin taistelu

text: Maaliskuussa 1978 Algerian ja Angolan edustajat pitivät neuvottelun FLNC:n militanttien kanssa. Tarkoitus oli toteuttaa samanlainen operaatio kuin vuotta aiemmin Shaban ensimmäisessä sodassa eli tavoitteena oli Kolwezin haltuunotto. Samoihin aikoihin Neuvostoliitto alkoi hamstrata itselleen kobolttia maailman vapailta markkinoilta. Operaation johtajaksi nimettiin kenraaliluutnantti Nathaniel Mbumba, ja hänen apunaan toimi niin kuubalaisia kuin itäsaksalaisiakin upseereja.


title: Kolwezin taistelu

text: Maaliskuun 8. päivänä 1978 FLNC ylitti Zairen rajan ja miehitti nopeasti provinssista läntisen kolmanneksen. Toukokuun 11. päivänä 3 000–4 000 katangalaista taistelijaa yhdessä Angolasta neutraalin Sambian kautta Zaireen saapuneen kuubalaisen 2. divisioonan kanssa saapuivat Kolweziin. He ottivat kaupungin 3 000 eurooppalaista asukasta panttivangikseen ja aloittivat seuraavina päivinä zairelaisten laskuvarjojääkärien hyökkäyksen jälkeen asukkaiden teloittamiset, kiduttamiset ja raiskaukset. Tänä aikana arvioista riippuen 90:stä 280:en eurooppalaista sai surmansa. FLNC:n joukot alkoivat poistua kaupungista takavarikoiduilla ajoneuvoilla ja jättää kaupunkiin pääasiassa kuubalaisten johtaman vain 500 hengen osaston, jotka majoittuivat Manikan kaupunginosaan ja kaupungin lähiöihin.


title: Kolwezin taistelu

text: Mobutu Sese Seko vetosi Ranskaan, Belgiaan ja Yhdysvaltoihin tuen saamiseksi. Hän itse saapui Kolweziin 18. päivän tienoilla zairelaisten joukkojen vallattua kaupungin lentoaseman ja antoi televisiokameroiden esitellä eurooppalaisten ruumiita Villa P2:ssa. Tämä sai yleisen mielipiteen Länsi-Euroopassa kannattamaan interventiota. Myöhemmin kuitenkin Pierre Yambuya raportoi, että itse asiassa eversti Bosangen johtamat zairelaisjoukot surmasivat Villa P2:n eurooppalaiset, koska Mobutu Sese Seko halusi provosoida kansainvälisen intervention.


title: Kolwezin taistelu

text: Korsikan saarella Calvin linnoituksessa eversti Philippe Erulinin johtama Muukalaislegioonan 2. laskuvarjojääkärirykmentti (2e REP) sai valmiushälytyksen klo 0:45 16. toukokuuta 1978. Seuraavana päivänä 2e REP lastattiin Etelä-Korsikassa sijaitsevassa Sari-Solenzarassa neljään DC-8-lentokoneeseen ja lennätettiin Kinshasaan, jonne rykmentti saapui 23:45. Seuraavan yön aikana muun muassa ohjeistettiin amerikkalaisten laskuvarjojen käyttöä ja Ranskan suurlähetystön sotilasattasea piti tilannekatsauksen. Aamupäivällä 19. toukokuuta klo 11:00 ensimmäiset pudotuslaivueet nousivat ilmaan, ja maihinlaskuoperaatio alkoi 14:30 laskuvarjojääkärien hypätessä 250 metrin korkeudesta kaupungin vanhalle hippodromille. Vihollisen kevyiden jalkaväkiaseiden tulitus haavoitti kuutta legioonalaista, ja yksi sai surmansa vihollistaistelijoiden käsissä jouduttuaan eristyksiin muusta joukosta.


title: Kolwezin taistelu

text: Maihinlaskun jälkeen kaupungissa alkoivat kiivaat katutaistelut legioonan tarkka-ampujien samalla surmaten vihollistaistelijoita. Eurooppalaiset hakeutuivat taistelevien ranskalaisjoukkojen suojelukseen. Legioonalaiset torjuivat vastahyökkäykset ja valtasivat kaupungin talo talolta klo 18 mennessä. Yöllä kapinalliset yrittivät tunkeutua kaupunkiin, mutta he joutuivat legioonan järjestämään väijytykseen.


title: Kolwezin taistelu

text: Taistelut jatkuivat 19. ja 20. päivän välisenä yönä. Puoli seitsemän aamulla 20. toukokuuta kaupunkiin pudotettiin 4. laskuvarjojääkärikomppanian ja tiedustelujoukkue eli yhteensä 250 laskuvarjojääkäriä, jotka valtasivat kapinallisasemat selustan kautta ja miehittivät iltapäivään mennessä tämän osan kaupunkia. He myös valtasivat takaisin Villa P2 -kaupunginosan ja löysivät verilöylyn uhrit.


title: Kolwezin taistelu

text: Belgialaisten Operaatio "Punapavusta" ("Red Bean") vastanneet armeijan laskuvarjokommandorykmentin ("Régiment Para-Commando") 2. kommandopataljoona ja laskuvarjokommandojen panssaritorjuntakomppania laskeutuivat Kolwezin lentokentälle ja eteni kaupunkiin marssien. Tosin legioonalaiset erehtyivät ampumaan tulen belgialaisia kohti ennen kuin tunnistivat nämä, uhreja ei kuitenkaan syntynyt. Kaupungissa belgialaiset alkoivat evakuoida eurooppalaisia kohti lentokenttää ja jättivät kaupungin turvaamisen ranskalaisille. Aamupäivällä ensimmäiset panttivangit suuntasivat kohti Eurooppaa.


title: Kolwezin taistelu

text: Vaikka alun perin joukkojen oli tarkoitus pysyä alueella vain 72 tuntia, belgialaiset päätyivät jäämään kaupungiin kuukauden ajaksi marokkolaisjoukkojen kanssa. He avustivat siviilejä ja pitivät yllä järjestystä. Vastoin Mobutu Sese Sekon toiveita, 2e REP ei jäänyt Zaireen.


title: Kolwezin taistelu

text: Toukokuun 20. päivän aamulla liikkeelle lähtenyt kapteeni Coevoetin johtama 2e REP:in 4. komppania otti tavoitteidensa mukaisesti haltuunsa Zairen armeijan entisen tukikohdan, jonka tiloista se löysi 40 surmatun eurooppalaisen ruumiit ja yhden ruumiiden joukossa piilotelleen hengissä selvinneen naisen. Iltapäivällä klo 15 aikoihin 4. komppania joutui kaivoslähiö Metal-Shaban eräässä tehdaskompleksissa väijytykseen. Komppania joutui pinteeseen seuranneessa ankarassa taistelussa, jossa ylikersantti Norbert Daniel kaatui ja korpraali Prudence sekä legioonalainen Jajovic haavoittuivat. Kapteeni Halbertin kranaatinheittimillä varustettu tiedustelukomppania saapui avuksi ja suuntasi kranaattitulen viholliskohteisiin. Tämän jälkeen 15 kuorma-autollisen verran katangalaisia kahden neuvostoliittolaisen kevyen panssarivaunun tukemana tekivät vastahyökkäyksen, jonka ranskalaiset torjuivat kranaattitulella. Lopulta katangalaiset vetäytyivät ja jättivät 80 kaatunutta taakseen. Tämä oli viimeinen Kolwezin hallinnasta käyty taistelu, eikä sen jälkeen legioonalaisilla ollut jäljellä kuin satoja kilometrejä taivallettuja partionti- ja puhdistustehtäviä etsiessä viimeisiä harhailevia kapinallisia.


title: Kolwezin taistelu

text: Kolme legioonalaiskomppaniaa joutui 22. toukokuuta yhteenottoon Kapatan kaupungissa, joka sijaitsee lounaaseen Kolwezista. Kapinalliset karkotettiin kaupungista ilman tappioita, mutta paluumatkalla 3. komppanian joukkue joutui väijytykseen, jossa kopraali Courson ja legioonalainen Svoboda haavoittuivat. Katangalaisia kaatui kolme.


title: Kolwezin taistelu

text: Seuraavana päivänä liikkuva legioonalaisosasto lähetettiin koilliseen autioituneeseen Luilun kaupunkiin. Samalla miesten surmaamisten jälkeen kahdeksatta päivää maastossa harhailleita eurooppalaisia naisia ja lapsia otettiin sotilaiden huostaan. Puoli viiden maissa kapinalliset hyökkäsivät alueen sodankäyntistrategian mukaisesti elefanttiruohon seasta kaupungin länsipuolelta väijyttäen 1. komppanian 3. joukkueen. Legioonalainen Jules Clement ja korpraali Jules Harte kaatuivat. Hyökkääjiä ei kuitenkaan ollut kuin vain viisi kapinallista ja legioonalaiset surmasivat nämä nopeasti. Legioonalle kyse oli kuitenkin pahimmista tappioista sitten Kolwezin valtauksen.


title: Kolwezin taistelu

text: Mobutu Sese Seko julisti toisen Shaban sodan voitetuksi 24. toukokuuta ja kiitti ulkomaista interventiota. Vielä seuraavana päivänä kuitenkin käytiin isompi taistelu, kun legioonalaiset väijyttivät vetäytyvät katangalaiset ja surmasivat nämä viimeistä miestä myöten. Legioonalaiset partioivat vielä seuraavat päivät koko Shaban provinssien alueella, mutta joutui enää vain pieniin laukaustenvaihtoihin ja lyhyihin yhteenottoihin. Toukokuun 28. päivänä FLNC:n raportoitiin palanneen Angolan puolelle ja eversti Erulinin legioonalaiset kuljetettiin Lubumbashiin ja lopulta kesäkuun ensimmäisen viikon jälkeen takaisin Korsikalle. Alueelle saapui heidän jälkeensä 3 000 afrikkalaista rauhanturvaajaa.


title: Kolwezin taistelu

text: Kokonaisuudessaan 2 200 eurooppalaista ja 3 000 afrikkalaista evakuoitiin. Verilöylyissä kuoli 170 eurooppalaista eurooppalaista ja 350 afrikkalaista.


title: Kolwezin taistelu

text: Legioonalaisrykmentin arvioidaan surmanneen vähintään 250 kapinallista ja ottaneen vangiksi 163. Kapinallisten kokonaistappioiksi on mainittu noin 400 kaatunutta, joista legioona surmasi 250 kapinallista., joiden joukossa oli 10 raskasta konekivääriä, 38 kevytkonekivääriä, neljä tykkiä ja 15 kranaatinheitintä ja 21 raketinheitintä. Lisäksi kaksi Panhard AML -panssariajoneuvoa tuhottiin.


title: Kolwezin taistelu

text: Legioonan tappiot olivat viisi miestä kaatuneina, kuusi kadonnutta ja 25 haavoittuneina. Belgialaiset menettivät yhden laskuvarjojääkärin ja marokkalaiset kahdeksan sotilastaan.


title: Kolwezin taistelu

text: Zairen armeijan 311. laskuvarjojääkäripataljoonan tappiot olivat 14 kaatunutta ja 8 haavoittunutta.


title: Kolwezin taistelu

text: Kaiken kaikkiaan Operaatio Léopardia (tunnetaan myös nimellä "Bonite") on pidetty menestyksenä niin vähäisiltä tappioiltaan kuin tavoitteiden täyttymiseltäänkin. Eurooppalaiset saatiin evakuoitua ja FLNC:n offensiivi veritöineen lopetettua. Operaatio oli tehokas ja taktiikat, tiedustelu sekä logistiikka toimivat hyvin. Erityisesti Ranskan muukalaislegioona osoitti sotilastaitojensa ja -taktiikoidensa ylivoimaisuuden, jota Ranska tuli höydyntämään myöhemminkin. Legioonalaiset taistelivat rohkeasti, nopeasti, taitavasti ja liikkuvasti.


title: Kolwezin taistelu

text: Operaatioon osallistuneista legioonalaisista 90 prosenttia oli kokemattomia ja sai tulikasteensa Kolwezin taistelussa. Rykmentti sai "à l'ordre de armée" -kunniakirjan. Lisäksi itse legioonalaiset saivat kunniamerkkeinä Zairen tasavallan sotilaallisen urhoollisuuden ristin palmunlehvien kera ("Croix de Bravoure Militaire avec Palme") ja ranskalaisen ulkomaanoperaatioden ansiomitalin ("Médaille d’Outre-Mer") "Zaire"-palkilla.


title: Kolwezin taistelu

text: Kolwezin taisteluun osallistuivat 2e REP:in joukoissa myös suomalainen Kyösti Pietiläinen (legioonalaisnimellä "Karl Peters") ja tuleva Kroatian armeijan kenraaliluutnantti, sotarikoksista tuomittu Ante Gotovina (legioonalaisnimellä "Andrija Grabovac"). Kumpikin heistä olivat legioonassa sotilasarvoltaan ylikorpraaleja ("caporal-chef"). Kyösti Pietiläisen taisteluyksikkö tuhosi mm. kaksi BTR-60 miehistönkuljetusvaunua. Operaation lopussa Pietiläisen erkaannuttua muutaman muun ryhmän jäsenen kanssa, saatiin tuhottua lähellä Zambian rajaa yksi rekka, jonka lavalla kapinnalliset olivat siirtymässä Zambiaan. Tämä rekka saatiin tuhottua Pietiläisen heittämällä kranaatilla, joka osui rekan lavaan.Tämän jälkeen koko kolmikko ampui konekiväärein autoa.


title: The Onion

text: The Onion on yhdysvaltalainen, 1988 perustettu uutisorganisaatio, joka käsittelee ajankohtaisia uutisia ja teemoja satiirin kautta. Uutisoidut tapahtumat voivat olla sekä todellisia että fiktiivisiä.


title: The Onion

text: Organisaatio julkaisee viihdelehteä, jonka levikiksi ilmoitetaan 400 000 kpl. Lisäksi The Onion julkaisee suosittua uutissivustoa, joka käsittelee satiirina kansainvälisiä, kansallisia ja paikallisia uutisia. Sivustolla vierailee 7,5 miljoonaa uniikkia kävijää kuukaudessa. Uutissatiiria levitetään myös oman Youtube-kanavan kautta.


title: The Onion

text: The Onion tuottaa uutissatiirinsa usein todentuntuisina ja todenmukaisissa ympäristöissä. Kymmenet uutistuottajat ympäri maailman ovatkin erehtyneet julkaisemaan tai siteeraamaan The Onionin fiktiivisiä uutisia todellisina.


title: The Onion

text:
Vuonna 2012 The Onion valitsi Kim Jong-unin seksikkäimmäksi elossa olevaksi mieheksi.
Kiinan kommunistisen puolueen virallinen äänenkannattaja Kansan päivälehti julkaisi uutisen omalla englanninkielisellä sivustollaan ja lisäsi siihen 55 valokuvan slideshow'n Kimistä.


title: Kirsi Pukkila

text: Kirsi Pukkila (s. 14. marraskuuta 1976 Nurmijärvi) on suomalainen ringettepelaaja, joka edustaa Luvian Kiekkoa.


title: Kirsi Pukkila

text: Pukkila aloitti uransa pääkaupunkiseudulla Nurmijärven Kurrassa ja Jävenpään Haukoissa. Vuonna 1996 hän siirtyi Lapinlahdelle, voittaen ringeten SM-kultaa vuosina 2002 ja 2003 LL-89:n riveissä. Vuodesta 2005 lähtien Pukkila on edustanut Luvian Kiekkoa, jossa hän on voittanut myös kaksi Suomen mestaruutta. Pukkila on ringeten SM-sarjan kaikkien aikojen pistetilaston kolmantena. Kauden 2016–2017 loppuun mennessä Pukkila oli 673 ottelussa kerännyt tehopisteet 1329+1190=2519. Hän toimii pelaamisen ohella myös Luvian Kiekon apuvalmentajana.


title: Kirsi Pukkila

text: Suomen ringettemaajoukkueeessa Pukkila esiintyi ensimmäisen kerran vuonna 2000. Maailmanmestaruuden hän on voittanut neljästi. Vuoden 2010 kisoissa hän teki Suomen voittomaalin ensimmäisen finaaliottelun jatkoajalla. Seurajoukkueiden MM-kisoissa hän on saavuttanut hopeaa vuonna 2008 ja pronssia 2011 Luvian Kiekon joukkueessa. Tammikuusta 2011 lähtien Pukkila on ollut mukana nuorten maajoukkueen valmennusryhmässä.


title: Kirsi Pukkila

text: Kirsi Pukkila on myös pelannut jalkapalloa pääsarjatasolla. Hän on edustanut Naisten Liigassa pelaavia Kuopion MimmiFutista sekä NiceFutista aina vuoteen 2009 saakka. Vuonna 2006 Pukkila valittiin Palloliiton Satakunnan piirin parhaaksi naisjalkapalloilijaksi.


title: Minami Takahashi

text: Minami Takahashi (8. huhtikuuta 1991 Tokio) on japanilaisen idoliryhmä AKB48:n ja sen kaikkien sisarryhmien johtaja. Lisäksi hän on No Sleeves (no3b) -ryhmän jäsen yhdessä Minami Minegishin ja Haruna Kojiman kanssa.


title: Paula Fernandes

text: Paula Fernandes de Souza (s. 28. elokuuta 1984 Sete Lagoas) on brasilialainen countrylaulaja.


title: Kukaan ei ole täydellinen

text: Kukaan ei ole täydellinen () on vuonna 1994 ensi-iltansa saanut Robert Bentonin ohjaama draamakomedia, joka perustuu Richard Russon samannimiseen romaaniin. Yhdysvaltalaisen elokuvan pääosia esittävät Paul Newman, Jessica Tandy, Bruce Willis, Melanie Griffith, Dylan Walsh, Pruitt Taylor Vince, Gene Saks, Josef Sommer, Philip Seymour Hoffman, Philip Bosco ja Catherine Dent. Elokuva oli Jessica Tandyn viimeinen.


title: Kukaan ei ole täydellinen

text: Paul Newman sai pääosastaan pikkukaupungissa vanhenevana sekatyömiehenä ja entisenä pikkurikollisena muun muassa New York Film Critics Circlen ja Berliinin elokuvajuhlien palkinnon. "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: Luettelointi

text: Luettelointi on eräs kirjaston tukiprosesseista, jota asiakkaat harvemmin näkevät suoraan. Nykyisin käytetään mieluummin termiä "kuvailu". Luetteloinnin tarkoitus on tallentaa ja järjestää kirjaston hankkimiin aineistoihin liittyvät tiedot (metatiedot) niin, että kirjaston asiakkaat ja henkilökunta löytävät helposti vastaukset muun muassa seuraaviin kysymyksiin: Mitä tietty henkilö on kirjoittanut? Mitä aineistoa on olemassa tietystä aiheesta? Millaisia versioita (painoksia, laitoksia, käännöksiä jne.) on olemassa tietystä teoksesta? Luettelointi tehdään kuvailusääntöjen ja formaattien mukaisesti, jolloin kirjastojen tietokantoihin tallennetut tiedot olisivat keskenään yhdenmukaisia ja että tieto olisi riittävän jäsenneltyä tiedon koneellista käsittelyä varten. Suomen kirjastoissa käytössä on käytöstä poistuva FINMARC- ja sen korvaava MARC 21 -formaatti.


title: Luettelointi

text: Luettelointia tehdään kirjastojen lisäksi myös muissa muistiorganisaatioissa kuten arkistoissa ja museoissa . Näissä luetteloinnin kohteina voivat olla erilaisten dokumenttien lisäksi myös esineet.


title: Luettelointi

text: Konkreettisesti luettelointiprosessi tuottaa kirjaston aineistoluetteloiden ja muiden bibliografisten tietokantojen sisällön. Luettelointi limittyy aineistojen sisällönkuvailun eli luokittamisen ja indeksoinnin kanssa.


title: Luettelointi

text: Kirjaston luettelot ovat aiemmin olleet, ja ovat erikoistapauksissa edelleenkin, kortisto-, kirja- tai mikrofilmimuotoisia, siis fyysisiä ja jokseenkin pysyviä. Niistä ei myöskään voi suoraan selvittää tietyn aineiston paikalla- tai lainassaoloa, koska näitä yksittäisiä ja muuttuvia tietoja ei ole helppo etsiä. Nykyisissä atk-pohjaisissa ja myös asiakkaiden suoraan käytettävissä olevissa kirjastojärjestelmissä aineiston saatavuustieto sen sijaan on olennainen osa järjestelmän sisältöä.


title: Luettelointi

text: Luettelointitietojen vaihto kirjastojen kesken on osa kirjastojen yhteistyötä ja toiminnan rationalisointia: kerran luetteloidun kirjan tai muun dokumentin luettelointitietoja hyödynnetään, kun sama aineisto luetteloidaan toisessa kirjastossa, mahdollisesti toisessa maassa. Tähän liittyy tiedon tallennuksen ja vaihtamisen standardien tarve.


title: Huaynaputina

text: Huaynaputina on sammunut kerrostulivuori Perussa. Vuori purkautui rajusti 19. helmikuuta vuonna 1600. Purkauksessa kuoli 1 500 ihmistä, ja vuori syöksi tuhkaa jopa 500 kilometrin päähän. Läheinen Arequipan kaupunki peittyi 25 senttiä paksuun tuhkaan yhdessä lähikylien kanssa. Purkaus jatkui 5. maaliskuuta saakka, jonka jälkeen vuori ei ole purkautunut uudestaan.


title: Huaynaputina

text: Purkauksessa purkautui arviolta 30 kuutiokilometriä tefraa, ja pyroklastiset virtaukset matkasivat 13 kilometrin päähän luoden tuhoisia lahareita ja mutavyöryjä.


title: Huaynaputina

text:
Purkausta on pidetty Etelä-Amerikan tuhoisimpana tulivuorenpurkauksena ja Krakataun purkausta voimakkaampana. Purkauksen jälkivaikutukset tuntuivat laajoilla alueilla, myös pohjoisella pallonpuoliskolla, sillä ilmakehään levisisi runsaasti rikkiä, joka reagoidessaan veden kanssa muodosti rikkihappopisaroita, ja ne himmensivät maan pinnalle tulevaa auringon säteilyä siinä määrin, että vuosi 1601 oli suuressa osassa maailmaa epätavallisen kylmä. Esimerkiksi Venäjällä vallitsi vuosina 1601–1603 kylmien säiden vuoksi maan historian pahin nälänhätä, ja myös Suomessa vuosi 1601 oli paha nälkävuosi, joka tunnetaan nimellä suuri olkivuosi. Saksassa taas viinisato romahti. Myös Sveitsissä, Virossa ja Latviassa tiedetään talvien olleen 1600-luvun
alussa epätavallisen kylmiä. Tietoja poikkeuksellisten sääilmiöiden vaikutuksista on säilynyt myös Kiinasta ja Japanista sekä Espanjan siirtomaista Etelä-Amerikassa ja Filippiineillä.


title: Baade

text: Baade on muun muassa seuraavien henkilöiden sukunimi:


title: Bettye Danoff

text: Bettye Danoff (21. toukokuuta 1923 – 22. joulukuuta 2011) oli yhdysvaltalainen golfaaja. Hän oli vuonna 1950 yksi LPGA Tourin kolmestatoista perustajasta vuonna 1950. Hän aloitti golfinpeluun 6-vuotiaana ja ryhtyi ammattilaiseksi vuonna 1949. Hänen miehensä kuoli vuonna 1961, ja myöhemmin hänestä tuli ensimmäinen LPGA Tourissa pelannut isoäiti.


title: Bettye Danoff

text: Danoff voitti vuonna 1953 Hardscrabble Openin.


title: Juva (täsmennyssivu)

text: Juva tarkoittaa seuraaviaNimen etymologia viittaa pieneen koskeen. Osa nimen kantajista on suomentanut sen nimestä Juvelius. Tunnettuja nimenkantajia ovat:


title: Destroy Rebuild Until God Shows

text: Destroy Rebuild Until God Shows (lyhennettynä D.R.U.G.S.) on vuonna 2010 perustettu post-hardcore yhtye. Se koostuu entisestä Chiodos-yhtyeen solisti Craig Owenista, rumpali Aaron Sternista (Matchbook Romance), kitaristi Matt Goodista (From First to Last), Nick Martinista (Underminded) ja basisti Adam Russelista (Story of the Year).


title: Destroy Rebuild Until God Shows

text:
Yhtye perustettiin vuonna 2009, kun solisti Craig Owens sai potkut Chiodoksesta ja hän julisti muut jäsenet yhtyeeseen hänen omasta YouTube-kanavaltaan. 22. helmikuuta julkaistiin yhtyeen nimeä kantava debyyttilevy, joka sisältää 4 singleä. Vuonna 2011 "Live from Hot Topic" -niminen Ep julkaistiin kesäkuun 12. päivä, joka sisältää 5 livekappaletta: "If You Think This Song is About You, it Probably is", "The Only Think You Talk About", "Graveyard Dancing", "Mr. Owl Ate My Metal Worm" ja "My Swagger Has a First Name". Joulukuun 28 päivä bändi julkaisi kappaleen "Rehab in Rifle Rounds" yhtyeen olleen kasassa vuoden. Vuonna 2012 "Scream if You're Crazy" -bonuskappale julkaistiin tammikuun 16.
Tammikuun 18. päivä bändi kertoi nettisivullaan, että basisti Adam Russell jätti yhtyeen omasta tahdosta ja D.R.U.G.S. kertoi samalla että Tai Wright -niminen muusikko tulee korvaamaan Adamin kiertueen aikana.


title: Destroy Rebuild Until God Shows

text: Yhtyeen nimeä kantava debyyttialbumi julkaistiin Yhdysvalloissa 22. helmikuuta 2010.Bonuskappaleet:


title: Destroy Rebuild Until God Shows

text: iTunes-versio:


title: Destroy Rebuild Until God Shows

text: B-puolet:


title: Ein Guru kommt

text: Ein Guru kommt on vuonna 1980 kuvattu saksalainen TV-komediaelokuva.(über alles) Elokuvan pääosia esittävät muun muassa Wolfgang Reichmann, Eric P. Caspar, Jörg Pleva, Wolfgang Kieling, Donald Arthur, Victoria Miles ja Otto Friebel. Bruce Willis tekee elokuvassa cameoroolin. Elokuvan on ohjannut Rainer Erler. Elokuva kertoo miehestä, joka palaa kotiin Floridasta tapaamaan perhettään mutta löytää heidät kuolleena.


title: Eerik Juvelius

text: Eerik (Erik) Juvelius (22. syyskuuta 1718 – 20. toukokuuta 1791 Kruunupyy) oli suomalainen rehtori, kirkkoherra ja kirjailija.


title: Eerik Juvelius

text: Erik Juvelius syntyi isonvihan aikana paossa Ruotsissa. Hänen vanhempansa olivat uusikaarlepyyläinen kauppias Erik Juthe (k. 1744) ja Karin Pettersdotter Casselius. Juvelius kävi Uudenkaarlepyyn pedagogiota ja Vaasan triviaalikoulua ja pääsi ylioppilaaksi Turussa 1736. Hän valmistui filosofian maisteriksi 1748 ja hänet vihittiin papiksi 1749.


title: Eerik Juvelius

text: Juvelius oli Turun tuomiokapitulin amanuenssina 1749, rehtorina Kokkolan pedagogiossa vuodesta 1749 ja sitten kirkkoherrana Kruunupyyn pitäjässä vuodesta 1776. Hän toimi saarnaajana pappeinkokouksessa Kokkolassa vuonna 1784. Juvelius painatti Ruotsissa kirjasen "En liten Barna-Bok", myös suomeksi "Pieni Lasten-Kirja" (1781), jonka hän tarkoitti perintöprinssi Kustaa Adolfille lahjaksi Suomen kansalta. Sen antamisen yhteydessä hän toivoi tulevan hallitsijan opiskelevan myös suomen kieltä voidakseen puhua alamaisten kanssa näiden kielellä.


title: Eerik Juvelius

text: Erik Juvelius oli naimisissa vuodesta 1750 Brita Helena Nymanin (k. 1823) kanssa. Heidän poikiaan olivat Kruunupyyn kirkkoherrana toiminut Fredrik Juvelius ja Purmon kappalainen Johan Henrik Juvelius (1761–1842).


title: Putsarit

text: Putsarit (Lethrinidae) on ahvenkaloihin kuuluva kalaheimo. Heimon lajeja tavataan trooppisista valtameristä.


title: Putsarit

text: Varhaisimmat putsareiden heimoon kuuluvien lajien fossiilit on ajoitettu tertiääriakauden loppupuolelle. Nykyään elää noin 39 lajia, jotka jaetaan 5 sukuun. Toisinaan heimo jaetaan kahteen alaheimoon "Lethrininae", johon kuuluvat "Lethrinus"-suvun lajit, ja "Monotaxinae", johon kuuluvat muut suvut. Tämän jaon fylogeneettinen perusta ei kuitenkaan ole täysin selvä. Joskus putsareiden katsotaan muodostavan pentojen ("Nemipteridae") ja hammasahventen ("Sparidae") alalahkon "Sparoidea".


title: Putsarit

text: Suurimmat putsarilajit voivat saavuttaa metrin pituuden. Ruumiinmuodoltaan putsarit muistuttavat ahvenia. Selkäeviä on yksi ja se on pitkä. Suu on lajeilla melko pieni, suun etuosassa on hampaita kaksi riviä, ja kulmahampaat ovat kartiomaiset. Huulet kaloilla ovat usein melko paksut. Putsarilajien suomut ovat keskikokoisia. "Lehtrinus"-suvun kaloilla ei ole päässä suomuja, muilla on kiduskannessa kolme suomuriviä. Suomut ovat keskikokoisia ja kalat ovat tyypillisesti väriltään harmaita, sinertäviä, vihertäviä, ruskehtavia tai punertavia. Ruumiissa on usein sinisiä tai oransseja raitoja ja täpliä.


title: Putsarit

text: Putsareihin kuuluvia kalalajeja tavataan Intian valtameren ja Tyynenmeren trooppisilta vesiltä ja yksi laji "Lethrinus atlanticus" elää Atlantilla Afrikan rannikolla. Kalat elävät matalassa vedessä, tyypillisesti alle 100 metrin syvyydessä, lähellä pohjaa. Niitä tavataan koralliriutoilta, kivikkoisilta ja hiekkaisilta alueilta, mangroveista ja meriheinää kasvavilta alueilta. Ne liikkuvat sekä yksin että parvissa ja muodostavat parvia erityisesti lisääntymisaikaan. Putsareiden ravintoa ovat kalat, nilviäiset, äyriäiset sekä erilaiset madot. Kalat saalistavat pääasiassa öisin.


title: Putsarit

text: Monet putsarilajeista ovat paikallisesti tärkeitä ruokakaloja, joita kalastetaan muun muassa trooleilla. Eräitä lajeja voidaan pitää myös akvaarioissa. Tällaisia ovat muun muassa kultajuovaputsari ("Gnathodentex aureolineatus"), hietaputsari ("Lethrinus nebulosus") ja isosilmäputsari ("Monotaxis grandoculis")


title: Vankisairaala (Hämeenlinna)

text: Vankisairaala on Hämeenlinnan Pullerinmäen kaupunginosassa Hämeenlinnan vankilan alueella sijaitseva valtakunnallinen vankiloita palveleva yleislääkärijohtoinen somaattinen sairaala. Potilaat tulevat sairaalaan lähettävän vankilan lääkärin/sairaanhoitajan lähetteellä. Sairaalan ylilääkäri arvioi potilaiden hoidon kiireellisyysjärjestyksen.


title: György Tumpek

text: György Tumpek (s. 12. tammikuuta 1929 Budapest) on unkarilainen entinen uimari. Hän kilpaili vuoden 1956 kesäolympialaisissa Melbournessa 200 metrin perhosuinnissa ja sai siinä pronssimitalin.


title: György Tumpek

text: Tumpek teki miesten 100 metrin perhosuinnin maailmanennätyksen (1:03.4) 26. toukokuuta 1957 ja piti sitä hallussaan vajaan kuukauden, kunnes Takashi Ishimoto paransi tulosta 16. kesäkuuta 1957.


title: Major League Baseball -kausi 1897

text: Major League Baseball -kausi 1897 käsitti ainoastaan National Leaguen, virallisesti "National League and American Association". Joukkueita liigassa oli 12. Kauden päätteeksi liigan kaksi parasta joukkuetta ratkaisivat Temple Cupin kohtalon neljännen ja viimeisen kerran.


title: Alastor-sarja

text: Alastor-sarja on Jack Vancen tieteisromaanien sarja, joka koostuu itsenäisistä teoksista "Trullion: Alastor 2262" (1973), "Marune: Alastor 993" (1975) ja "Wyst: Alastor 1716" (1978).


title: Jacobsenin oireyhtymä

text: Jacobsenin oireyhtymä on tila, jossa kromosomin 11 pitkän haaran loppupäässä esiintyy perimäaineksen deleetiota. Oireyhtymä aiheuttaa kasvun hidastuneisuutta jo sikiöaikana, kehitysvammaisuutta ja psykomotoristen kykyjen heikkoutta. Kasvoissa ja päässä tavataan erilaisia epämuodostumia. Oireiston yhteydessä on kuvattu sydänvikaisuutta ja kuulovammaisuutta.


title: Jacobsenin oireyhtymä

text: Jacobsenin oireyhtymän esiintymistiheydeksi on määritelty noin 1/100 000, ja sairastuneista naispuolisia on havaittu olevan 75 %. Oireyhtymään liittyy 25 %:n kuolleisuus kahden ensimmäisen elinvuoden aikana.


title: Jacobsenin oireyhtymä

text: Oireyhtymä on nimetty tanskalaisen lääkärin Petra Jacobsenin mukaan.


title: My Moment

text: "My Moment" on yhdysvaltalaisen levyttävän artistin Rebecca Blackin kappale. Sen kirjoittivat ja tuottivat Brandon "Blue" Hamilton ja Quinton Tolbert. RB Records julkaisi sen iTunes Storessa Blackin toisena singlenä 19. heinäkuuta 2011. Black perusti kappaleen julkaisseen RB Records -levy-yhtiön itse, sen jälkeen kun kiista hänen aiemman singlensä "Fridayn" jakelusta ja omistuksesta alkoivat. "My Momentin" kerrotaan olevan osoitettu kaikille heille, jotka arvostelivat hänen aiempaa singleään "Fridayta".


title: My Moment

text: "My Moment" sai huonoja arvosteluja musiikkikriitikoilta. Jotkut ottivat huomioon kappaleen olevan erilainen kuin Blackin edellinen single, mutta kritisoivat autotunen käyttöä Blackin laulussa. Toisin kuin edeltäjänsä, kappale ei yltänyt kansallisille musiikkilistoille. Kappaleen musiikkivideo julkaistiin seuraavana päivänä, joka kuvaa muun muassa kappaleen nauhoitusta ja Blackin esiintymistä oman elokuvansa ensi-illassa. Video keräsi yli miljoona katselukertaa vuorokauden sisällä sen julkaisusta ja joulukuussa 2011 sitä on katsottu yli 30 miljoonaa kertaa.


title: Australian naisten koripallomaajoukkue

text: Australian naisten koripallomaajoukkue edustaa Australiaa naisten koripallon maajoukkuekilpailuissa.


title: Australian naisten koripallomaajoukkue

text: Australia osallistui ensimmäistä kertaa naisten MM-kilpailuihin vuonna 1957, jolloin maa sijoittui kymmenenneksi. Ensimmäisen kerran maajoukkue sijoittui mitaleille vuoden 1998 kilpailuissa, jolloin se voitti pronssia. Australia voitti pronssia myös seuraavissa vuoden 2002 kilpailuissa. Ensimmäisen maailmanmestaruutensa maa saavutti vuonna 2006, kun se kaatoi loppuottelussa Venäjän. Australian Penny Taylor valittiin kyseisen turnauksen arvokkaimmaksi pelaajaksi. Vuonna 2014 Australia saavutti MM-pronssia ja vuonna 2018 MM-hopeaa.


title: Australian naisten koripallomaajoukkue

text: Olympialaisissa Australia esiintyi ensimmäistä kertaa vuonna 1984, jolloin muun muassa Neuvostoliitto boikotoi kisoja. Turnaukseen osallistuikin vain kuusi maata ja Australia sijoittui viidenneksi. Ensimmäisen olympiamitalin maa saavutti vuonna 1996, jolloin maa oli turnauksen kolmas. Vuosina 2000–2008 Australia voitti kolme kertaa olympiahopeaa ja vuonna 2012 se saavutti olympiapronssia. Vuoden 2016 olympiaturnauksessa Australia selviytyi puolivälieriin, jossa putosi jatkosta hävittyään Serbialle.


title: Meyer Turku

text: Meyer Turku Oy (aiemmin Masa Yards, Kvaerner Masa Yards, Aker Finnyards, Aker Yards, STX Finland) on Meyerin saksalaisen laivanrakennusperheen omistaman Meyer Werftin omistuksessa oleva suomalainen telakkayhtiö. Yhtiö harjoittaa laivanrakennusta Turussa Pernon telakalla. Yhtiö on valmistanut muun muassa loistoristeilijöitä.


title: Meyer Turku

text: Yhtiössä on noin 1 500 työntekijää. Sillä on kolme tytäryhtiötä: hyttejä suunnitteleva ja rakentava "Piikkio Works Oy" Piikkiössä, laivojen julkisia tiloja suunnitteleva ja toteuttava "Shipbuilding Completion Oy" Turussa sekä tekninen suunnitteluyhtiö "Technology Design and Engineering Eng'nD Oy" Raumalla. Lisäksi telakka työllistää useita tuhansia alihankintayritysten työntekijöitä.


title: Meyer Turku

text: Norjalainen Kvaerner osti Masa-Yards Oy:n vuonna 1991 ja muutti sen nimen Kvaerner Masa-Yards Oy:ksi. Masa-Yardsin edeltäjä oli vuonna 1989 konkurssiin mennyt Wärtsilä Meriteollisuus Oy.


title: Meyer Turku

text: Norjalainen Aker Maritime oli puolestaan hankkinut suomalaisen Finnyards Oy:n vuonna 1998 ja muuttanut sen nimen Aker Finnyards Oy:ksi. Finnyards Oy oli syntynyt raumalaisten Rauma-Repola Oy:n ja Hollming Oy:n telakoiden yhteenliittämisessä vuonna 1992.


title: Meyer Turku

text: Kvaerner Masa-Yards Oy ja Aker Finnyards Oy yhdistyivät vuonna 2004 uudeksi Aker Finnyards Oy:ksi. Molemmat yhtiöt olivat tuolloin saman norjalaisyhtiön, Aker ASA:n, omistuksessa, joka oli syntynyt norjalaisen Kvaernerin ja Aker Maritimen sulautumisessa. Kesäkuusta 2006 lähtien yhtiön nimi oli Aker Yards Oy.


title: Meyer Turku

text: Aker Yardsin omistaja siirtyi pääosin korealaisen STX:n omistukseen vuonna 2008, ja Suomen-yhtiön nimi muuttui 16.9.2009 STX Finland Oy:ksi. Suomalaisyhtiön markkinointinimi on ollut jo marraskuusta 2008 lähtien STX Europe.


title: Meyer Turku

text: Syyskuussa 2014 STX:n Turun telakan myynti saksalaiselle Meyer Werftille ja Suomen valtiolle varmistui, kun Saksan kilpailuviranomainen hyväksyi kaupan. Turun telakan nimeksi tuli Meyer Turku Oy., ja sen toimitusjohtajana aloitti Jan Meyer. STX Finlandin toinen Suomessa sijaitseva telakka, Rauman telakka, ehti lopettaa toimintansa kesällä 2014, ja telakka myytiin Rauman kaupungille ennen STX Finlandin myyntiä Meyer Werftille. Lisäksi STX Finland omisti puolet Hietalahden telakan omistavasta Arctech Helsinki Shipyardista, joka ei kuulunut Meyer Werftille myytyyn osaan STX Finlandista.


title: Meyer Turku

text: Toukokuussa 2015 Meyer Turku siirtyi kokonaan Meyerin suvun omistukseen, kun Meyer Werft osti Suomen valtion osuuden Meyer Turusta.


title: Meyer Turku

text: Maailman suurimpiin kuuluvat ristelylaivat M/S "Freedom of the Seas", M/S "Liberty of the Seas" ja M/S "Independence of the Seas" sekä M/S "Oasis of the Seas" ja M/S "Allure of the Seas" rakennettiin Turun telakalla ja luovutettiin vuosina 2006–2010.


title: Meyer Turku

text: Ensimmäinen Meyer Turku Oy:n valmistama laiva oli saksalaiselle TUI Cruises -yhtiölle rakennettu "Mein Schiff 4", joka valmistui toukokuussa 2015. Kesäkuussa 2016 telakalta valmistui "Mein Schiff 5" -alus. Turun telakan tilauskirja täyttyi loppuvuodesta 2016 ennätysmäiseksi. Valmisteilla on "Mein Schiff 2" (valmistuu 2019).


title: Meyer Turku

text: Syyskuussa 2016 Meyer Turku ja Carnival Corporation & plc sopivat alustavasti kahden LNG-käyttöisen ristelyaluksen toimittamisesta vuosina 2020 ja 2022. Lokakuussa 2016 Meyer Turku ja Royal Caribbean Cruises Ltd. tekivät aiesopimuksen kahden risteilyaluksen toimittamisesta vuonna 2022 ja 2024.


title: São Miguelin lento-onnettomuus 1949

text: São Miguelin lento-onnettomuus 1949 tapahtui 28. lokakuuta 1949 São Miguelissa Azoreilla.


title: São Miguelin lento-onnettomuus 1949

text: Lentokone lähti Pariisista Orlyn Orlyn lentoasemalta määränpäänään New York. Suunniteltu välilaskupaikka oli Santa Marian lentoasema Azoreilla. Lähestyessä lentokenttää kone törmäsi vuoreen ja tuhoutui. Koneessa oli 11 miehistön jäsentä ja 37 matkustajaa. Kaikki saivat onnettomuudessa surmansa. Kyseessä oli Air Francen reittilento.


title: São Miguelin lento-onnettomuus 1949

text: Onnettomuuden todennäköisinä syinä pidetään navigointivirhettä, lähestymismenetelmien noudattamatta jättämistä ja sitä, että Santa Marian lentokenttää ei tunnistettu näkölento-olosuhteissa.


title: São Miguelin lento-onnettomuus 1949

text: Uhrien joukossa oli muun muassa maailmanmestari-nyrkkeilijä Marcel Cerdan, viulisti Ginette Neveu ja piirtäjä Bernard Boutet de Monvel.


title: Jason Garrison

text: Jason Garrison (s. 13. marraskuuta 1984 White Rock, Brittiläinen Kolumbia) on kanadalainen jääkiekkoilija, pelipaikaltaan puolustaja. Hän edustaa NHL-seura Vegas Golden Knightsia.


title: Jason Garrison

text: Garrison pelasi ennen ammattilaisuraansa kaksi kautta, 2003–2005, Nanaimo Clippersissä juniorisarja BCHL:ssä ja kolme kautta, 2005–2008, Minnesota-Duluthin yliopiston joukkueessa Bulldogsissa yliopistosarja WCHA:ssa. Hän ei saanut , vaan siirtyi Florida Panthersiin vapaana pelaajana huhtikuussa 2008.


title: Jason Garrison

text: Garrison pelasi ensimmäisen NHL-ottelunsa 25. lokakuuta 2008, jolloin Panthers kohtasi tappioon päättyneessä ottelussa St. Louis Bluesin, mutta muuten kausi 2008–2009 kului kokonaan farmijoukkue Rochester Americansissa AHL:ssä. Kaudesta 2009–2010 Garrison pelasi puolet NHL:ssä, 39 runkosarjaottelua, ja puolet AHL:ssä, 38 runkosarja- ja seitsemän pudotuspeliottelua. Kausi 2010–2011 oli ensimmäinen, jonka hän pelasi kokonaan NHL:ssä. Hän pelasi tuolla kaudella 73 runkosarjaottelua ja teki 18 tehopistettä, viisi maalia ja 13 syöttöpistettä.


title: Jason Garrison

text: Kaudella 2011–2012 Garrison teki 33 tehopistettä, 16 maalia ja 17 syöttöpistettä, 77:ssä runkosarjaottelussa sekä kolme tehopistettä, yhden maalin ja kaksi syöttöpistettä, neljässä pudotuspeliottelussa. Hän oli tuolla kaudella kolmanneksi eniten maaleja tehnyt NHL-puolustaja. 16 maalia yhden runkosarjakauden aikana oli myös enemmän kuin kukaan muu Florida Panthers -puolustaja oli ennen häntä tehnyt. Hän sai myös runsaasti jääaikaa, toiseksi eniten joukkueensa pelaajista Brian Campbellin jälkeen. Kaudella 2010–2011 hän oli ollut eniten jääaikaa saanut Panthers-pelaaja.


title: Jason Garrison

text: Heinäkuussa 2012, sopimuksensa Panthersin kanssa umpeuduttua, Garrison siirtyi kuusivuotisella sopimuksella NHL-seura Vancouver Canucksiin. Kesäkuussa 2014 hän siirtyi Tampa Bay Lightningiin vaihdossa toisen kierroksen varausvuoroon.


title: Frédéric Weis

text: Frédéric Weis (s. 22. kesäkuuta 1977 Thionville) on ranskalainen kilpauransa lopettanut koripalloilija.


title: Frédéric Weis

text: Weis pelasi juniorikoripalloa INSEP:n joukkueissa. Vuonna 1995 hän aloitti pääsarjakoripallon CSP Limogesin joukkueessa. Weis varattiin NBA:han vuonna , mutta hän ei pelannut koskaan kyseisessä sarjassa. Hän voitti seuran paidassa kaudella 1999–2000 Ranskan-mestaruuden, cup-mestaruuden sekä Korać Cupin. Kauden jälkeen Weis siirtyi PAOK Thessalonikiin, josta hän lähti marraskuussa 2000 Unicaja Málagaan. Kaudella 2000–2001 hän voitti toisen perättäisen Korać Cupin. Weis edusti seuraa vuoteen 2004 asti, jolloin hän vaihtoi liittyi Iurbentia Bilbaohon.


title: Frédéric Weis

text: Hän pelasi Bilbaossa lähes viisi kautta, sillä tammikuussa 2009 seura irtisanoi hänet. Helmikuussa 2009 Weis siirtyi Menorca Bàsquetiin, jossa hän pelasi loppukauden. Weis jätti kauden 2009–2010 lähes kokonaan väliin, mutta siirtyi maaliskuussa 2010 CSP Limogesiin Ranskan toiselle sarjatasolle. Joukkue nousi kaudeksi 2010–2011 pääsarjaan ja Weis pelasi pelasi kauden seuran paidassa. Hän vetäytyi ammattilaiskoripalloilusta maaliskuussa 2011.


title: Frédéric Weis

text: Weis edusti maansa juniorimaajoukkueita. Hän oli mukana Ranskan maajoukkueessa vuosien 1999, 2001, 2005 ja 2007 EM-kilpailuissa, joista maa voitti yhden pronssimitalin vuonna 2005. Olympiajoukkueessa Weis oli mukana vuonna 2000, jolloin Ranska voitti hopeaa. Samoissa kisoissa Yhdysvaltain Vince Carter hyppäsi donkkisuorituksessaan 2,18 metrisen Weisin yli. Ranskan media alkoi käyttää donkista nimeä "le dunk de la mort". Weis edusti maataan myös vuoden 2006 MM-kilpailuissa.


title: Frédéric Weis

text: Weisin esikoispoika syntyi vuonna 2002. Hänellä todettiin myöhemmin autismi, mikä masensi Weisin. Weis alkoi käyttää runsaasti alkoholia, ja tilanne paheni vuonna 2004 tämän erottua vaimostaan. Vuoden 2008 alussa hän yritti itsemurhaa syömällä paketillisen unilääkkeitä. Yritys epäonnistui, ja sen seurauksena Weis lopetti juomisen ja palasi yhteen vaimonsa kanssa. Nykyisin hän pyörittää tupakkakauppaa Limogesissa.


title: Retkikunta 30

text: Retkikunta 30 () oli Kansainvälisen avaruusaseman 30. miehistö. Retkikunta alkoi 21. marraskuuta 2011 Sojuz TMA-02M:n irtautuessa asemasta. Asemalle jääneet Retkikunta 29:n jäsenet jatkoivat asemalla Retkikunta 30:n miehistössä. 21. joulukuuta 2011 asemalle laukaistiin loput retkikunnasta lennolla Sojuz TMA-03M. Täydennysmiehistö telakoitui avaruusasemaan 23. joulukuuta 2011.


title: Retkikunta 30

text: Euroopan avaruusjärjestön kolmas ATV-rahtialus "Edoardo Amaldi" telakoitui asemaan 29. maaliskuuta 2012.


title: Retkikunta 30

text: Retkikunta päättyi 27. huhtikuuta 2012 Sojuz TMA-22:n irtautuessa asemasta Škaplerov, Burbank ja Ivanišin matkustajinaan. Kuipers, Kononenko ja Pettit jatkoivat asemalla Retkikunta 31:n miehistönä.


title: Ensimmäinen kuolemansynti

text: Ensimmäinen kuolemansynti (engl. "The First Deadly Sin") on vuonna 1980 kuvattu rikoselokuva, joka perustuu Lawrence Sandersin romaaniin. Elokuvan pääosia esittävät Frank Sinatra, Faye Dunaway, David Dukes, George Coe, Brenda Vaccaro, James Whitmore ja Martin Gabel. Bruce Willis tekee elokuvassa cameoroolin miehenä, joka saapuu ravintolaan. Elokuvan on ohjannut Brian G. Hutton.


title: Länsi-Suomen merivartiosto

text: Länsi-Suomen merivartiosto on yksi sisäministeriön alaisen Rajavartiolaitoksen yhdeksästä hallintoyksiköstä ja se on Suomen toinen merivartiosto Suomenlahden merivartioston lisäksi. Länsi-Suomen merivartiosto vastaa muun muassa valvonta-alueensa rajavalvonnasta, rajatarkastuksista, meripelastuspalvelusta, ympäristörikosten torjunnasta sekä kalastuksen ja metsästyksen valvonnasta yhteistyössä muiden viranomaisten ja vapaaehtoisten tahojen kanssa. Länsi-Suomen merivartioston esikunta sekä johto- ja meripelastuskeskus (MRCC Turku) sijaitsevat Juhana Herttuan Puistokadulla Turussa. Merivartioston toimialueeseen kuulu 13 merivartioasemaa ja kaksi vartiolaivaa. Länsi-Suomen merivartioston komentajana toimii kommodori Jukka Savolainen.


title: Länsi-Suomen merivartiosto

text: Länsi-Suomen merivartioston toimialueeseen kuuluu aluevesirajaa 1 080 kilometriä ja maarajaa 48 kilometriä Ruotsin rajalla. Toimialue käsittää koko Suomen rannikon ja sen talousvyöhykkeen alueen sekä Ahvenanmaan, lukuun ottamatta Suomenlahtea, joka kuuluu Suomenlahden merivartiostolle. Myös rajanylityspaikat, kuten satamat ja lentoasemat, ovat merivartioston toimialuetta. Länsi-Suomen merivartiosto perustettiin 1. helmikuuta 2004 valtioneuvoston asetuksella, jolla Pohjanlahden merivartiosto (perustettu 1945) lakkautettiin itsenäisenä yksikkönä ja liitettiin Saaristomeren merivartiostoon (per. 1945), ja yhdistymisessä uudeksi nimeksi tuli Länsi-Suomen merivartiosto. PLMV:n viimeisenä komentajana toimi komentajakapteeni Mikko Hyyppä. Ennen merivartiostoa käytössä oli nimi Pohjanlahden Merirajavartiosto (Pohm.MR).


title: Länsi-Suomen merivartiosto

text: Länsi-Suomen merivartiosto on organisoitu hierarkisesti esikunta-linjaorganisaation mukaan, jossa vartioston komentaja johtaa koko vartiostoa. Esikuntaan, jonka tehtävänä on tukea yksiköitä ja komentajaa, kuuluvat henkilöstötoimisto ja operatiivisesta toiminnasta vastaava meritoimisto.


title: Länsi-Suomen merivartiosto

text: Meritoimiston alaisuuteen kuuluvat Turun meripelastusjohtokeskus (MRCC Turku) sekä rikostorjuntayksikkö. Vaasassa johtokeskuksena toiminut meripelastuslohkokeskus (MRSC Vaasa) lakkautettiin vuonna 2012.


title: Länsi-Suomen merivartiosto

text: Länsi-Suomen merivartiostolle kuuluvat vartiolaivat ovat VL Uisko ja VL Tursas.


title: Länsi-Suomen merivartiosto

text: Länsi-Suomen merivartioston toimialueen tarkastettava rajaliikenne keskittyy lähinnä lentoasemille, mutta tarkastuksia tehdään myös satamissa. Länsi-Suomen merivartioston rajanylityspaikoilla ei ole säännöllistä, tarkastettavaa reittiliikennettä. Merivartioston toimialueella kansainvälisiä rajanylityspaikkoja lentoliikenteessä ovat Jyväskylän, Kemi-Tornion, Kruunupyyn, Seinäjoen, Maarianhaminan, Oulun, Porin, Tampere-Pirkkalan, Turun ja Vaasan lentoasemat.


title: Länsi-Suomen merivartiosto

text: Toimialueen lentoasemista poliisi hoitaa rajatarkastukset Jyväskylässä, Tampere-Pirkkalassa ja Seinäjoella. Poliisi tarkastaa myös Hallin ja Kauhavan lentoasemat. Tulli tarkastaa pienkoneet Jyväskylässä ja Tampere-Pirkkalassa. Muiden lentoasemien rajatarkastuksista huolehtii Länsi-Suomen merivartiosto.


title: Länsi-Suomen merivartiosto

text: Maarianhaminan satama on ainoa Länsi-Suomen merivartioston toimialueeseen kuuluva huvialusliikenteen kansainvälinen rajanylityspaikka. Ahvenanmaan merivartioasema on myös kansainvälinen rajanylityspaikka yksinomaan vedestä lähteville ja veteen saapuville lentokoneille. Tulli tekee lasti- ja kalastusalusten rajatarkastukset satamissa, mutta poikkeuksena on kuitenkin Kalajoen satama, jossa lastialusten rajatarkastuksista huolehtii Kalajoen merivartioasema.


title: Dynaaminen sivistysyliopisto

text: Dynaaminen sivistysyliopisto: Sata puhetta ja kirjoitusta vuosilta 1987–2010 on Ilkka Niiniluodon vuonna 2011 ilmestynyt kirjoituskokoelma.


title: Christoffer Kloo

text: Christoffer Kloo (s. 1. maaliskuuta 1973 Helsinki) on suomalainen jalkapallovalmentaja ja entinen jalkapalloilija. Hän oli pelipaikaltaan keskuspuolustaja.


title: Christoffer Kloo

text: Kloo on Vasa IFK:n kasvatti. Hän edusti pelaajaurallaan Bollklubben-IFK:ta, Vaasan Palloseuraa sekä ruotsalaista Östers IF:ää. Ensiesiintymsensä Veikkausliigassa hän teki 30. huhtikuuta vierasottelussa Turun Palloseuraa vastaan. Onnistuneen debyyttikauden ansiosta Kloo siirtyi Allsvenskanissa pelanneeseen Östers IF:n joukkueeseen, jossa hän pelasi kolmen kauden aikana yhteensä 40 ottelua. Hän palasi Ruotsista VPS:ään vuonna 1999, mutta ensimmäiset kaksi vuotta Kloo kärsi useista loukkaantumisista ja hän esiintyi vain 13 ottelussa. Kloo lopetti peliuransa vuonna 2002 VPS:n pudottua Veikkausliigasta pelattuaan yhteensä 85 pääsarjaottelua, joissa hän teki seitsemän maalia. Hän teki kuitenkin paluun pelikentille vuonna 2007 kasvattajaseuraansa VIFK:hon. Viimeisellä kaudellaan hän toimi seuran pelaajavalmentajana ennen täyttä siirtymistä valmennukseen.


title: Christoffer Kloo

text: Kaudella 2010 hän toimi VIFK:n päävalmentajana, luotsaten joukkueen kuudenneksi Kakkosen C-lohkossa. Marraskuussa 2010 ilmoitettiin Kloon siirtyneen Seinäjoen Jalkapallokerhon valmentajaksi. SJK saavutti Kloon johdolla sarjanousun Ykköseen heti ensimmäisellä kaudella, päihittäen nousukarsinnassa ensin Tampereen Ilveksen ja finaalissa Bollklubben-46:n. SJK ei hävinnyt kaudella yhtäkään ottelua. Kloo toimi seinäjokisten ensimmäisellä Ykkösen kaudella päävalmentajana elokuuhun 2012 saakka, saaden potkut joukkueen jouduttua seitsemän ottelun voitottomaan putkeen.


title: Laurent Foirest

text: Laurent Foirest (s. 18. syyskuuta 1973 Marseille) on ranskalainen kilpauransa päättänyt koripalloilija.


title: Laurent Foirest

text: Foirest aloitti ammattilaiskoripallon Olympique Antibesin joukkueessa, jossa hän debytoi kaudella 1989–1990. Hän voitti seuran paidassa Ranskan-mestaruuden vuosina 1991 ja 1995. Kauden 1995–1996 päätteeksi Foirest siirtyi Pau-Ortheziin, jossa hän voitti Ranskan-mestaruuden vuosina 1998 ja 1999. Viimeisen mestaruuden jälkeen hän jatkoi uraansa Saski Baskoniassa, jossa hän voitti Espanjan-mestaruuden kaudella 2001–2002.


title: Laurent Foirest

text: Vuonna 2003 Foirest siirtyi takaisin Pau-Ortheziin, jossa hän voitti Ranskan-mestaruuden kaudella 2003–2004. Sama kausi oli tilastollisesti hänen parhaansa Euroopassa, sillä hän teki Euroliigassa 14,8 pistettä ottelua kohden. Foirest edusti seuraa vuoteen 2006 asti, kunnes siirtyi ASVEL Lyon-Villeurbanneen. Hän edusti seuraa vuoteen 2011 asti. Foirest voitti seuran paidassa Ranskan-mestaruuden kaudella 2008–2009.


title: Laurent Foirest

text: Foirest kuului maansa juniorijoukkueisiin ja hän voitti alle 18-vuotiaiden EM-kultaa vuonna 1992. Hän debytoi Ranskan maajoukkueessa ensimmäistä kertaa vuonna 1995. Hän edusti maata vuosien 1997, 1999, 2001 ja 2003 EM-kilpailuissa. Foirest oli mukana myös vuoden 2006 MM-kilpailuissa. Ainoan arvokisamitalinsa hän voitti vuoden 2000 olympialaisista, joissa Ranska sijoittui hopealle.


title: Paavo Heinonen (kansliapäällikkö)

text: Paavo Aarne Sakari Heinonen (s. 18. elokuuta 1940 Ypäjä) on suomalainen juristi, joka työskenteli Turun kaupungin kansliapäällikkönä vuodesta 1985 vuoteen 2003. Heinonen luki joulurauhan julistuksen tekstin Brinkkalan talon parvekkeelta vuodesta 1985 lähtien 18 vuoden ajan. Hän jäi virastaan eläkkeelle lokakuussa 2003.


title: Paavo Heinonen (kansliapäällikkö)

text: Paavo Heinosen katkeamaton 18 joulurauhanjulistuksen ketju on ennätyksellinen. Hänelle ei ollut edes nimetty sijaista esimerkiksi mahdollisen sairastumisen takia, tosin tarvetta sille ei ilmeisesti olisi ollut. Heinonen on kertonut radiohaastattelussa, että yhden kerran joulurauhan julistus oli jäädä häneltä lukematta äänen pettämisen takia, mutta flunssalääkkeet auttoivat. Vuonna 1999 Heinonen käytti mökkitapaturmassa loukkantuneen, osittain tunnottoman oikean kätensä takia rannelenkkiä varmistuksena, jotta tuuli ei veisi tekstin sisältävää pergamenttikääröä kädestä.


title: Paavo Heinonen (kansliapäällikkö)

text: Varatuomari Heinonen tuli Turun kaupungin palvelukseen vuonna 1972 teknilliseksi apulaiskaupunginsihteeriksi. Hän toimi myös apulaiskaupunginsihteerinä ja kaupunginsihteerinä. Kansliapäällikkönä hän oli vuodesta 1985, ja vuosina 1995–1996 hän hoiti palvelutoimen apulaiskaupunginjohtajan virkaa väliaikaisena.


title: Paavo Heinonen (kansliapäällikkö)

text: Joulurauhan julistaminen on kuulunut Turussa kaupungin virkamiesten tehtäviin. Paavo Heinosen edeltäjä oli kaupunginsihteeri Paavo Mäkinen ja seuraaja kansliapäällikkö Jouko Lehmusto. Suurimman osan 1900-lukua joulurauhan julistivat maistraatin sihteerit.


title: Paavo Heinonen (täsmennyssivu)

text: Paavo Heinonen voi viitata seuraaviin henkilöihin:


title: John Hadley

text: John Hadley (16. huhtikuuta 1682 – 14. helmikuuta 1744) oli englantilainen matemaatikko ja oktantin keksijä.


title: John Hadley

text: John Hadley syntyi Bloomsburyssa, Lontoossa. Hänen isänsä George Hadley oli lakimies ja harrastelijameteorologi, joka tunnetaan ehdotuksestaan pasaatituulten syntymekanismista. John Hadleystä tuli Royal Societyn jäsen vuonna 1717 ja myöhemmin sen varapresidentti.


title: John Hadley

text: Oktanttia käytetään tähtitieteellisessä navigoinnissa leveysasteen määrittämiseen auringon tai muiden taivaankappaleiden korkeusaseman avulla. Oktantissa kahden kohteen, esimerkiksi tähden ja horisontin, kuvat siirretään vierekkäin peilien avulla, ja asteikolta voidaan lukea niiden välinen kulma. Kun tunnetaan esimerkiksi auringon asema ja mittausajankohta, voidaan taulukoista lukea leveysaste, jolla mittaus on tehty. Hadley keksi laitteen noin vuonna 1730. Tuohon aikaan oli merenkulun kehittyessä syntynyt tarve parantaa paikannusta. Oktantin kehitti samoihin aikoihin myös amerikkalainen Thomas Godfrey.


title: John Hadley

text: Hadley kehitti myös tapoja tehdä asfäärinen linssi ja paraboloidisia objektiivipeilejä peilikaukoputkelle. Vuonna 1721 hän esitteli Royal Societylle ensimmäisen paraboloidisen peilikaukoputken. Tämä 150 mm peilillä varustettu kaukoputki on edistyksellinen verrattaessa nykyisiinkin teleskooppeihin. Hän teki myös keskisesti rakennetun kaksipeilikaukoputken tarkasti hiotuilla peileillä.


title: John Hadley

text: Hadleyn mukaan on nimetty Kuussa sijaitseva vuori Mons Hadley ja laakso Rima Hadley.


title: Märta Torén

text: Märta Torén (myös "Marta Toren"; 21. toukokuuta 1925 Tukholma – 19. helmikuuta 1957 Tukholma) oli ruotsalainen näyttelijä. Hän esiintyi sekä lavalla että elokuvissa 1940–1950-luvuilla. Hänen kuvansa oli "Life"-lehden kannessa 13. kesäkuuta 1949. Erään merkittävän elokuvaesiintymisensä hän teki Humphrey Bogartin vastanäyttelijänä elokuvassa "Damaskus – vaarojen kaupunki" (1951).


title: Märta Torén

text: Torén oli naimisissa Leonardo Bercovicin kanssa vuodesta 1952 kuolemaansa, ja parille syntyi lapsi. Torénin kuoleman 31-vuotiaana aiheutti aivoverenvuoto.


title: The Sound of the Smiths

text: The Sound of the Smiths on The Smiths -yhtyeen kokoelma-albumi vuodelta 2008.


title: Amon Düül II

text: Amon Düül II on saksalainen rock-yhtye. Se on niin sanotun krautrockin sekä saksalaisen rockmusiikin pioneereja. Yhtye on tehnyt myös suuren määrän musiikkia saksalaisiin elokuviin.


title: Amon Düül II

text: Yhtye perustettiin 1960-luvun lopulla Münchenissä Länsi-Saksassa. Sen perustajat kuuluivat Amon Düül -nimiseen, vasemmistoradikaalien opiskelijanuorten taidekommuuniin (Amon = egyptiläinen auringon jumala, Duul-sana tulee turkkilaisesta mytologiasta, u-kirjainten yläpisteet muistuttavat yhtyeen saksalaisuudesta). Perustajajäsenet olivat Chris Karrer (kitara, viulu), Falk U. Rogner (kosketinsoittimet), John Weinzierl (kitara, basso) ja Renate Knaup (laulu), jotka myös muodostivat yhtyeen rungon aina 1970-luvun puoliväliin saakka. Rumpalina toimi alkuvaiheessa Dieter Serfas. He nimesivät yhtyeen Amon Düül II:ksi, sillä myös varsinainen Amon Düül -kommuuni julkaisi vähemmän musikaalisia albumeja 1960- ja 1970-lukujen taitteessa. Myös Amon Düül II:n jäsenet asuivat koko yhtyeen uran ajan kommuunina.


title: Amon Düül II

text: Tyylisuunnaksi vakiintui progressiivinen ja psykedeelinen rock ja yhtye sai levytyssopimuksen Liberty Recordsilta (josta tuli myöhemmin United Artists Records). Ensimmäinen albumi "Phallus Dei" (suom. "Jumalan penis") julkaistiin vuonna 1969. Se sisälsi lähinnä pitkiä jameja, kuten 20-minuuttisen nimikappaleen, joita yhtye soitti keikoillaan. Levyn teon aikoihin yhtyeeseen liittyivät rumpali Peter Leopold sekä englantilainen basisti Dave Anderson, joka paria vuotta myöhemmin liittyi Hawkwind-yhtyeeseen.


title: Amon Düül II

text: Toinen albumi, tupla-albumi "Yeti" seurasi vuonna 1970 ja yhtye alkoi saada huomiota myös Iso-Britanniassa, jossa saksalaista progressiivista rockia alettiin kutsua nimikkeellä krautrock. Muita saksalaisia genreen kuuluvia yhtyeitä tuohon aikaan olivat mm. Can, Tangerine Dream ja Ash Ra Tempel. "Yeti"-albumilta löytyy yhtyeen tunnetuimpiin kappaleisiin kuuluva, singlenäkin julkaistu "Archangel Thunderbird" sekä 18-minuuttinen nimikappale ja sekä myös lyhempiä instrumentaali-improvisaatioita.


title: Amon Düül II

text: Seuraava albumi, myös tupla, "Tanz Der Lemminge" sisälsi neljä pitempää teosta, jotka täyttivät levyjen puolet. Albumin teemana oli ihmiskunta, jota verrattiin sopuleihin (lemmings). Ennen levytystä Andersonin tilalle basistiksi tuli Lothar Meid. Vuonna 1972 yhtye julkaisi albumit "Carnival in Babylon" ja "Wolf City", joista varsinkin jälkimmäinen vei yhtyettä hieman kaupallisempaan suuntaan. Seuraavana vuonna ilmestyi albumi "Vive la Trance", joka sisälsi mm. ihmisoikeuksiin kantaa ottavan "Mozambique"-kappaleen ja joka myös vei yhtyettä enemmän popimpaan suuntaan. Vuonna 1973 julkaistiin myös Britannian kiertueella nauhoitettu "Live in London". Vuosina 1972-1973 yhtyeessä olivat mukana toisena rumpalina Danny Fichelscher ja kosketinsoittajana Karl-Heinz Hausmann.


title: Amon Düül II

text: Tämän jälkeen levy-yhtiö vaihtui, kun yhtye teki sopimuksen saksalaisen Telefunken-konserniin kuuluvan Nova Recordsin kanssa. Muualla maailmassa Atlantic Records ja sen alamerkki ATCO julkaisivat yhtyeen albumeja. Vuoden 1974 "Hijack"-albumi jatkoi monipuolista suuntausta ottaen vaikutteita myös muista musiikki-tyyleistä. Albumin jälkeen Lothar Meid erosi yhtyeestä ja uudeksi basistiksi tuli Robby Heibl. Yhtyeeseen liittyi myös samoihin aikoihin kitaristi-laulaja Nando Tischer. Seuraava albumi, tuplana alun perin julkaistu "Made In Germany" (1975) oli konseptialbumi, jossa aiheena oli Saksan historia. Levy möi heikosti ja Britannian ja Pohjois-Amerikan markkinoille julkaistiinkin albumista tiivistetty yhden lp:n versio, koska Atlanticin johtaja Ahmet Ertegün ei halunnut juutalaisena julkaista albumia sellaisenaan sen natsiviitteiden takia.


title: Amon Düül II

text: "Made in Germany"n jälkeen kokoonpano hajosi ja jäljelle jäivät Leopold, Weinzierl ja Karrer. Uusiksi jäseniksi tulivat vokalisti-kosketinsoittaja-kitaristi Stefan Zauner ja basisti Klaus Ebert. Vuoden 1976 "Pyragony X"-albumi julkaistiin vain Saksassa, koska Atlantic ei halunnut julkaista albumia huonojen myyntilukujen takia, vaikka yhtyeen musiikki olikin nyt pop-voittoisempaa ja kaupallisempaa. Yhtye teki vielä kaksi albumia ("Almost Alive" (1977), "Only Human" (1978)) ennen lopullista hajoamista. Vuonna 1981 yhtye kuitenkin kokoontui vielä lähes alkuperäisellä kokoonpanolla ja julkaisi albumin "Vortex".


title: Amon Düül II

text: 1980-luvulla kitaristi John Weinzierlilla ja ex-basisti Dave Andersonilla oli Amon Düül UK-niminen yhtye, joka julkaisi neljä albumia. Yhtye toimi aluksi nimellä Amon Düül II ja sittemmin Amon Düül-nimikkeellä mutta yleisesti perään liitetään UK-liite erottamaan yhtye varsinaisesta Amon Düülista. Muita muusikoita olivat rumpali Guy Evans (Van der Graaf Generator) ja laulaja Julie Waring. Andersonilla oli 1970-luvulla ollut myös Amon Din-niminen kokoonpano.


title: Amon Düül II

text: Amon Düül II teki paluun vuonna 1994 Chris Karrerin johdolla ja on koossa vielä tälläkin hetkellä. Yhtyeessä soittavat Karrerin ohella Renate Knaup-Kroetenschwanz, John Weintzierl, Lothar Meid, Danny Fichelscher sekä perkussionisti Jan Kahlert ja basisti Gerard Carbonell. Pitkäaikainen rumpali Peter Leopold menehtyi vuonna 2006 ja basisti Lothar Meid vuonna 2015.


title: Amon Düül II

text: Yhtyeen tuorein studioalbumi "Bee As Such" julkaistiin vuonna 2009. Myös yhtyeen 1970-luvun albumien remasteroidut CD-versiot sisältävät 2000-luvulla levytettyjä bonus-kappaleita.


title: Amon Düül II

text: Tässä on lueteltu yhtyeen jäseniksi merkityt muusikot vuosien 1969-1981 levyillä. Jos muusikot on merkitty vierailijoiksi, on heidän suorituksensa sulkeissa. Listassa ei ole ainoastaan vierailijoina esiintyneitä muusikoita. Lähteenä on käytetty levyjen kansia.


title: Tripolin katedraali

text: Tripolin katedraali () on entinen roomalaiskatolinen katedraali, joka on muutettu moskeijaksi. Libyan toinen katolinen kirkko avattiin vuonna 1928 ja vuonna 1970 muutettiin moskeijaksi jälleenrakennuksen jälkeen.


title: Standard Fruit Company

text: Standard Fruit and Steamship Company (SFSC) oli Vaccaron veljesten perustama elintarvikeyhtiö. Standard Fruitin taustalla oli veljesten 1898 New Orleansin alueelle perustama Vaccaron Brothers Company.


title: Standard Fruit Company

text: Vaccaron veljekset hankkivat 1903 Hondurasista luvan rautatien rakentamiseen La Ceibaan, mistä he voisivat kuljettaa banaaneja. Seuraavien vuosien aikana yrityksen markkinaosuus New Orleansiin vietävistä banaaneista kasvoi 10–15 prosenttiin, ja siitä tuli United Fruit Companyn jälkeen toiseksi suurin banaaninviejä. Standard Fruit hankki vuosille 1908–1919 yksinoikeudet uusien rautateiden ja satamien rakentamiseen. Samalla se laajensi tuotantoaan myös muihin maataloustuotteisiin. Yritys teki yhteistyösopimuksia muiden tuottajien kanssa ja näin laajensi tuotantoaan Kuubaan, Meksikoon ja Panamaan.


title: Standard Fruit Company

text: Standard ja Cuyamel Fruit Company tekivät 1926–1929 yhteistyötä, jotta pystyisivät haastamaan paremmin United Fruitin. Yhteistyö päättyi, kun United hankki Cuyamelin. Standard hankki 1930 Jamaikalta maata ja oikeudet paikallisilta tuottajilta Yhdysvaltain kauppaan.


title: Standard Fruit Company

text: Standard ajautui 1950-luvun alkuun mennessä lähes konkurssiin. Joseph D’Antoni otti yrityksen johtoonsa 1953 ja teki merkittäviä organisaatiomuutoksia. Hän siirsi panostusta markkinointiin ja tutkimukseen. Yritys siirtyi 1950-luvulla käyttämään Cavendish-lajiketta Gros Michelin sijaan. Samaan aikaan United epäröi vaihdosta, joka antoi kuitenkin Standardin etulyöntiasemaa. Standardin osuus Yhdysvaltain markkinoilla kasvoikin vuosien 1950–1965 välillä 8,9 prosentista 31,4 prosenttiin.


title: Standard Fruit Company

text: Castle & Cooke hankki 1964 Standardista 55 prosentin osuuden ja neljä vuotta myöhemmin koko yrityksen. Castle & Cooke korvasi 1972 Standardin käyttämän Cabana-merkin Dolella. Se myös laajensi toimintaansa Costa Ricaan ja Nicaraguaan ja sai markkinajohtajan paikan Unitedilta 1973. Castle & Cooke siirsi hedelmätoimintansa Dole Food Companyn alle 1991.


title: Tampereen aikuislukio

text: Tampereen aikuislukio on Tampereella Kalevan kaupunginosassa sijaitseva toisen asteen oppilaitos. Koulussa voi suorittaa lukion, kirjoittaa ylioppilaaksi sekä suorittaa yksittäisiä lukiokursseja.


title: Tampereen aikuislukio

text: Aikuislukio on toiminut Sammon keskuslukion tiloissa rakennuksen valmistumisesta lähtien. Oppilaitoksen rehtorina toimii lukuvuonna 2012–2013 Vesa Rantanen ja apulaisrehtorina Eija Haverinen.


title: Omenamehu

text: Omenamehu on hedelmämehua, jota valmistetaan mehustamalla ja uuttamalla omenoita. Omenamehua voi valmistaa mehutiivisteestä, mutta sitä myydään yleensä täysmehuna.


title: Omenamehu

text: Tuoremehuaseman pusertimilla kilosta omenia saadaan 5-7 desilitraa mehua.


title: Omenamehu

text: 100 g eli noin 1 dl omena sisältää 10 g hiilihydraatteja ja 180 kJ (42 kCal) energiaa. Eräät valmistajat lisäävät C-vitamiinia niin, että sitä on yhteensä 40 mg per 100g. C-vitamiini suojaa tuotetta hapettumiselta.


title: Omenamehu

text: Omenamehulla on eräiden lääkeaineiden kanssa yhteisvaikutuksia, sillä se voi vaikutta feksofenadiinillä ja atenololillä toteutettaviin hoitotuloksiin. Omenamehu vähentää merkittävästi korkean verenpaineen hoidossa käytettävän aliskireenin pitoisuuksia veriplasmassa.


title: Curtis Glencross

text: Curtis Jack Glencross (s. 28. joulukuuta 1982 Kindersley, Saskatchewan, Kanada) on kanadalainen uransa päättänyt jääkiekkoilija. Hänen vahvuudet ovat karvaamisessa, monipuolisuudessa, taklaamisessa ja energisyydessä. Glencross osaa pelata sekä keskellä että laidassa. Hän pelaa useimmiten alemmissa ketjuissa.


title: Curtis Glencross

text: Glencross syntyi Saskatchewan Kindersleyssä, mutta kasvoi Albertan Provostissa ja muutti myöhemmin Red Deeriin. Glencross pelasi vuodet 2000–2002 AJHL-joukkue Brooks Banditsissa. Hän on kaikkien aikojen ensimmäinen joukkueessa pelannut NHL-pelaaja. Bandits jäädytti Glencrossin numeron #17 vuonna 2011. Vuodet 2002–2004 hän kävi Alaska-Anchoragen yliopistoa, jonka joukkueen sisäisen maalipörssin Glencross voitti molempina kausinaan. Jälkimmäisellä kaudella 2003–2004 hän voitti myös Alaska-Anchoragen yliopistojoukkueen sisäisen pistepörssin.


title: Curtis Glencross

text: Glencrossia ei ikinä varattu NHL:ään, vaan hän siirtyi jälkimmäisen yliopistovuotena päätteeksi maaliskuussa 2004 vapaana agenttina Mighty Ducks of Anaheimin organisaatioon ja AHL-joukkue Cincinnati Mighty Ducksiin. Glencross oli kuudella syötöllään joukkueen paras syöttäjä kevään 2004 pudotuspeleissä. Hän pelasi (Mighty) Ducksin organisaatiossa myös kolmena seuraavana kautensa, joista viimeisimmillä kaudella 2006–2007 Glencross teki NHL-debyyttinsä Anaheim Ducksissa. Hän pelasi ensimmäisen NHL-ottelunsa 13. tammikuuta 2007 Colorado Avalanchea vastaan, jossa Glencross teki myös NHL-uransa avausmaalin Peter Budajin taakse. Hän pelasi Ducksissa kaksi ottelua, kunnes Glencross, Zenon Konopka ja seitsemännen kierroksen varausvuoro kesällä kaupattiin samassa kuussa Columbus Blue Jacketsiin vaihdossa Mark Hartiganiin, Joe Motzkoon ja neljännen kierroksen varausvuoroon kesällä 2007. Hän pelasi loppukaudella seitsemän ottelua Blue Jacketsissa, jonka kolmanneksi paras maalintekijä Glencross oli 19 osumallaan runkosarjan päättyessä Hartiganin kanssa.


title: Curtis Glencross

text: Kausi 2007–2008 oli Glencrossin varsinainen tulokaskausi NHL:ssä. Hän pelasi kaikki kauden ottelunsa NHL:ssä ja teki yhteensä 62 runkosarjaottelussa tehot 15+10=25. Blue Jackets kauppasi Glencrossin kesken kauden helmikuussa 2008 Edmonton Oilersiin vaihdossa Dick Tärnströmiin. Joukkuessa pelatessaan hän vakiinnutti paikkansa NHL:ssä. Heinäkuussa 2008 Glencross teki vapaana agenttina kolmivuotisen ja 3,6 miljoonan dollarin arvoisen sopimuksen Calgary Flamesin kanssa. Hän teki siellä toisella kaudellaan 2009–2010 NHL-uransa ensimmäisen kypärätempun helmikuussa 2010 ottelussa Carolina Hurricanesia vastaan. Glencrossin kausi päättyi kuitenkin Colorado Avalanchen Matt Hendricksin taklauksesta maaliskuussa jalkavammaan.


title: Curtis Glencross

text: Kaudella 2010–2011 Glencross teki tehoilla 24+19=43 NHL:n yhden kauden piste- ja maaliennätyksensä. Hän oli Flamesin kolmanneksi paras maalintekijä Jarome Iginlan ja René Bourquen jälkeen. Glencross teki toukokuussa 2011 nelivuotisen ja 10,2 miljoonan dollarin arvoisen jatkosopimuksen joukkueen kanssa.


title: Curtis Glencross

text: Glencrossilla on vaimo Tanya ja tytär Karter. Hän toimii myös Special Olympicsin tiedottajana.


title: El Salvadorin asevoimat

text: El Salvadorin asevoimat () on El Salvadorin puolustuksesta vastaava organisaatio. Siihen kuuluvat maavoimat, laivasto ja ilmavoimat.


title: El Salvadorin asevoimat

text: El Salvadorissa on 12 kuukautta kestävä vapaaehtoinen asepalvelus. Maa käytti 0,6 prosenttia bruttokansantuotteesta puolustusmenoihinsa vuonna 2009. Presidentti on asevoimien ylikomentaja.


title: The Demon Princes

text: The Demon Princes on Jack Vancen viisiosainen tieteisromaanien sarja. Teokset ovat "The Star King" (1963), "The Killing Machine" (1964), "The Palace of Love" (1967), "The Face" (1979) ja "The Book of Dreams" (1981). Kirjat on julkaistu myös kaksiosaisena kokoomateoksena 1997.


title: Arktinen yliopisto

text: Arktinen yliopisto on vuonna 2001 perustettu arktisten maiden välinen yhteistyöverkosto, johon kuului vuoden 2011 kesällä 138 yliopistoa, ammattikorkeakoulua tai muuta koulutusta antavaa organisaatiota. Verkosto toimii kahdeksassa arktisessa maassa joita ovat Kanada, Venäjä, Yhdysvallat, Ruotsi, Norja, Suomi, Tanska/Grönlanti ja Islanti, mutta liitännäisjäseniä on myös arktisen alueen ulkopuolelta, kuten Japanista. Arktinen yliopisto on merkittävä arktisen alueen kouluttaja ja toimija.


title: Arktinen yliopisto

text: Arktinen yliopiston perustettiin Arktisen neuvoston aloitteesta ja sillä on pysyvä läsnäolo-oikeus kaikissa neuvoston kokouksissa. Arktisen yliopiston ensimmäinen neuvoston kokous pidettiin Rovaniemellä kesäkuussa 2001. Yliopistoon kuului 30 korkeakoulua kun se perustettiin ja vuonna 2011 siihen kuului 138 yliopistoa, ammattikorkeakoulua ja tutkimuslaitosta. Yliopiston tarkoituksena on muun muassa tarjota koulutusta sekä tutkija-, opiskelija- ja opettajavaihtoa ja tarkempaa tietoa ilmastonmuutoksen vaikutuksista pohjoisilla alueilla. Arktiseen yliopistoon kuuluvat korkeakoulut ovat kehittäneet yhdessä muun muassa arktisen lääketieteen koulutusta ja tulevaisuudessa koulutustarjontaan tulee esimerkiksi arktiseen matkailuun ja oikeustieteisiin erikoistuneita tutkintoja. Lapin yliopisto vastaa Arktisen yliopiston hallinnollisesta johtamisesta ja koordinaatiosta.


title: Kilisee, kilisee kulkunen

text: Kilisee, kilisee kulkunen () on virolainen joululaulu, jonka Leo Virkhaus sävelsi vuonna 1934. Teksti on peräisin Julius Oengon vuonna 1921 kirjoittamasta runosta "Jõuluteel" (Joulutiellä). Laulun on suomentanut Aukusti Simojoki. Virolaisten arvioiden mukaan se tunnetaan vähintään 70 maassa.


title: Kilisee, kilisee kulkunen

text: Lastenkirjailija ja runoilija Julius Oengo (kirjailijanimi J. Oro) syntyi vuonna 1901 Hiidenmaalla. Hänet tiettävästi teloitettiin Paldiskissa elokuussa 1941. Säveltäjä Leo Virkhaus syntyi kuuluisaan Wirkhausien muusikkosukuun vuonna 1910 Tartumaalla. Hän pakeni vuonna 1944 Saksaan ja edelleen Yhdysvaltoihin, jossa hän kuoli vuonna 1984.


title: Kilisee, kilisee kulkunen

text: Koska tekijät eivät ole voineet valvoa oikeuksiaan, joululaulua on julkaistu myös kansansävelmänä.


title: Luettelo purjelentokilpailuista

text: Tämä on luettelo purjelentokilpailuista ja niiden voittajista.


title: Luettelo purjelentokilpailuista

text:
Purjelennon SM-Kilpailut
Vuosi, Kilpailupaikka, Voittaja
1948-1956 ei järjestetty


title: Luettelo purjelentokilpailuista

text:
Purjelennon PM-kilpailut
Vuosi, Kilpailumaa, Kilpailupaikka, suomalaisten sijoitus


title: Luettelo purjelentokilpailuista

text:
Purjelennon MM-kilpailut.
Seuraavassa on annettu vuosi ja kilpailujen pitopaikka, jota seuraa kunkin luokan voittaja, kansallisuus sekä konetyyppi.


title: Luettelo purjelentokilpailuista

text: (Tätä ei ole alun perin pidetty todellisena MM-kilpailuna, vaan oli lähinnä kansainvälinen kilpailu. Myöhemmin tunnustettu ensimmäisinä MM-kilpailuina)


title: Psykovsky

text: Psykovsky (oikealta nimeltään Vasili Markelov) on venäläinen dark psy -artisti.


title: Psykovsky

text: Julkaisuja:


title: Kindzadza

text: Kindzadza, oikealta nimeltään Lev Grešilov (venäjäksi: Лев Грешилов), soittaa dark psytrancea. Hän on kotoisin Moskovasta, Venäjältä. Hänen taiteilijanimensä tulee suositusta neuvostoelokuvasta nimeltä "Kin-dza-dza!"


title: Kindzadza

text: Levyt:


title: The Driller Killer

text: The Driller Killer on vuonna 1979 ensi-iltansa saanut ns. slasher-elokuviin laskettu kauhuelokuva. Huhun mukaan Bruce Willis tekee elokuvassa cameoroolin autojen ikkunanpesijänä. Elokuvan on ohjannut Abel Ferrara. Elokuva oli aikanaan kielletty Isossa-Britanniassa sen väkivaltaisuuden takia. Nykyään elokuva on vapaasti yleisessä käytössä (public domain).


title: The Driller Killer

text: Vaikka elokuvan sisällön ja väkivallan ympärillä ei noussut kohua sen kotimaassa Yhdysvalloissa, tilanne Iso-Britanniassa oli toinen, eikä vähiten elokuvan videojulkaisun taustalla olleen levitysyhtiö Vipcon räväkän mainoskampanjan, joka poiki viranomaisvalituksia. Seurauksena elokuva nostettiin kuuluisalle "video nasties" -listalle ja siellä päätyi niiden 39 kaikkein pahamaineisimman elokuvan (ns. DPP 39 -lista) joukkoon, joita vastaan maassa nostettiin onnistuneesti syytteitä moraalittomuudesta ja säädyttömyydestä. Elokuva julkaistiin (silloinkin leikattuna) maassa vasta 1999 ja alkuperäisessä muodossaan DVD-versiona vuonna 2002.


title: The Driller Killer

text: Elokuvan piti saada virallinen Suomen ensi-iltansa Rakkautta & Anarkiaa -elokuvafestivaaleilla 1993, mutta festivaalin järjestäjät siirsivät elokuvan näytöksen Viron puolelle yhdessä Jörg Buttgereitin jo Suomessa esityskiellon saaneen elokuvan "Nekromantik" kanssa arvellen elokuvan joutuvan kielletyksi Suomessa ennen festivaalia. Virallinen ensi-ilta jäi saamatta.


title: Brodin

text: Brodin on muun muassa seuraavien henkilöiden sukunimi:


title: Kirillovin piiri

text: Kirillovin piiri () on kunnallishallintoalue Vologdan alueella Venäjällä. Vuonna 1927 perustetun piirin pinta-ala on 5 400 neliökilometriä. Asukkaita on 17 500 henkeä (vuonna 2010).


title: Kirillovin piiri

text: Kirillovin piiri rajoittuu idässä Vologdan alueen Vožegan, Ust-Kubinskojen ja Vologdan piireihin, etelässä Šeksnan ja Tšerepovetsin piireihin, lännessä Belozerskin, Vaškin ja Vytegran piireihin sekä pohjoisessa Arkangelin alueeseen. Pinta-alasta 67 % on metsää. Tärkein joki on Šeksna ja suurin järvi Vože. Hyötykaivainnaisiin kuuluvat turve ja sapropeeli.


title: Kirillovin piiri

text: Hallinnollinen keskus on Kirillovin kaupunki, josta on 127 kilometriä alueen pääkaupunkiin Vologdaan. Sen lisäksi piiriin kuuluu 8 maalaiskuntaa: Aljošino (keskuspaikka Šindalovo), Ferapontovo, Goritsy, Kovarzino, Lipovo (Vognema), Nikolski Toržok, Talitsy ja Tšarozero. Kaupunkiväestön osuus on 45,0 %.


title: Kirillovin piiri

text: Piirin kautta kulkee Vologdan ja Karhumäen välinen maantie. Tärkeimmät elinkeinot ovat elintarvike- ja metsäteollisuus sekä maidon ja lihan tuotantoon erikoistunut maatalous. Nähtävyyksiin kuuluvat Kirill Valkeajärveläisen, Ferapontin, Goritsyn ja Nil Sorskin luostarit. Seudulla sijaitsee vuonna 1992 perustettu Russki Sever -kansallispuisto.


title: Armand Augustin Louis de Caulaincourt

text: Armand Augustin Louis, markiisi de Caulaincourt (9. joulukuuta 1773 Caulaincourt, Aisne, Ranska – 19. helmikuuta 1827 Pariisi) palveli Napoleon I:stä ulkoministerinä aina satapäiväisen keisarikunnan loppuun saakka. Hän oli toiminut Ranskan suurlähettiläänä Pietarissa ja varoitti Napoleonia hyökkäämästä Venäjälle.


title: Armand Augustin Louis de Caulaincourt

text: Hän oli Ranskan armeijan kenraali, Vicenzan herttua. Lisäksi hän oli käynyt Talleyrandin koulua.


title: Armand Augustin Louis de Caulaincourt

text: Hän on myös kirjoittanut muistelmateoksen: Napoleonin mukana Venäjällä.


title: The Return of Bruno (elokuva)

text: The Return of Bruno on vuonna 1987 ensi-iltansa saanut tunnin pituinen komediaelokuva, jonka on ohjannut James Yukich. Elokuvan pääosia esittävät Bruce Willis, Michael J. Fox, Elton John, Bill Graham, Dick Clark, Ronnie Cook ja Tommy Goodwin. Elokuvassa esiintyy lukuisia oikeita henkilöitä, kuten Phil Collins, Jon Bon Jovi, Ringo Starr, Clive Davis ja Joan Baez. Elokuva kertoo Bruno Radolini -nimisestä rockhenkilöstä. Elokuvan kaikki kappaleet ovat Bruce Willisin sooloalbumilla "The Return of Bruno".


title: Bill Klatt

text: William ”Bill” Klatt (16. lokakuuta 1947 – 23. joulukuuta 2011) oli yhdysvaltalainen jääkiekkoilija, pelipaikaltaan oikea laitahyökkääjä.


title: Bill Klatt

text: Klatt aloitti ammattilaisuransa vuonna 1969 Central Hockey Leaguen Oklahoma City Blazersissä, mitä ennen hän oli pelannut kolme kautta Minnesotan yliopiston joukkueessa Golden Gophersissa yliopistosarja Western Collegiate Hockey Associationissa. Vuonna 1972 hän siirtyi World Hockey Associationin Minnesota Fighting Saintsiin, jossa pelasi kahden kauden aikana yhteensä 143 runkosarja- ja 17 pudotuspeliottelua. Hän teki WHA:n runkosarjassa 78 tehopistettä, 50 maalia ja 28 syöttöpistettä, ja pudotuspeleissä yhdeksän tehopistettä, neljä maalia ja viisi syöttöpistettä.


title: Bill Klatt

text: Klatt palasi vuonna 1974 Central Hockey Leagueen ja pelasi yhden kauden Omaha Knightsissa ennen kuin siirtyi pelaamaan vuosiksi 1975–1979 Itävaltaan. Hän pelasi yhden kauden HC Salzburgissa ja kolme kautta ATSE Grazissa. Hän oli voittamassa Itävallan jääkiekkoliigan (Österreichische Eishockey-Liga) mestaruutta vuonna 1978 ja oli kahdesti liigan paras pistemies. Hän lopetti pelaajauransa Itävallassa pelattujen vuosien jälkeen.


title: Bill Klatt

text: Klatt edusti Yhdysvaltain jääkiekkomaajoukkuetta yksissä arvokilpailuissa, jääkiekon maailmanmestaruuskilpailuissa vuonna 1976. Yhdysvallat sijoittui tuossa turnauksessa neljänneksi.


title: Bill Klatt

text: Klatt kuoli 64-vuotiaana joulukuussa 2011. Hän sairasti leukemiaa.


title: Bartolomé de Selma y Salaverde

text: Bartolomé de Selma y Salaverde oli espanjalainen fagotisti ja säveltäjä. Hän syntyi Espanjassa 1500-luvun lopulla ja kuoli vuoden 1638 jälkeen todennäköisesti Itävallassa ja Puolassa. Hän kuului augustinolaisiin ja työskenteli eri hoveissa. Ainoat häneltä tunnetut sävellykset on julkaistu vuonna 1638 Venetsiassa kokoelmassa "Primo Libro Canzoni, Fantasie et Correnti da suonar a 1, 2, 3, 4 voci con Basso Continuo".


title: Spondonin rautatieasema

text: Spondonin rautatieasema on Network Railin omistama miehittämätön rautatieasema Derbyssä Englannissa. Asemalaitureita on kaksi, joita kumpaakin suunnitellaan pidennettävän vuoden 2012 loppuun mennessä.


title: Karl Gustaf Ehrström

text: Karl Gustaf Ehrström (17. maaliskuuta 1822 Turku – 23. lokakuuta 1886 Helsinki) oli suomalainen oikeustieteilijä, professori ja oikeusosaston senaattori. Hän oli lyhyen aikaa myös Suomen prokuraattori ennen kuolemaansa vuonna 1886.


title: Karl Gustaf Ehrström

text: K. G. Ehrströmin vanhemmat olivat kirkkoherra Erik Gustaf Ehrström ja Ulrika Lovisa Ahlstedt. Ehrström opiskeli lakia Aleksanterin yliopistossa Helsingissä vuodesta 1840 alkaen. Hän oli opiskeluvuosinaan keskeinen henkilö eteläpohjalaisessa osakunnassa ja näkyvä ylioppilasaktivismin harrastaja. Hän oli mukana myös joulukuussa 1855 Töölön päivällisinä tunnetussa illanvietossa, jossa ylioppilaat olivat kohottaneet maljoja Venäjän vihollisille. Tapauksen johdosta Ehrström joutui eroamaan yliopiston lainopillisen tiedekunnan kuraattorin virasta, johon hän samana syksynä oli päässyt. Hänen uransa ei kuitenkaan katkennut ja hän sai pian uuden viran tiedekunnasta. Vuonna 1859 Ehrström väitteli tohtoriksi ja jo seuraavassa tammikuussa hänet nimitettiin rikoslainopin ja oikeushistorian professoriksi. Hän oli professorina 1860–1877 ja edusti yliopistoa valtiopäivien pappissäädyssä 1872 ja 1877–1878. Ehrström kuului myös Helsingin kaupunginvaltuustoon 1875–1878.


title: Karl Gustaf Ehrström

text: Ehrström kirjoitteli aktiivisesti lehtiin ja tuki julkisuudessa J. V. Snellmania. Vuosina 1865–1875 hänellä oli avainrooli rikoslain uudistamista valmistelleessa komiteassa ja lopulta valmistunut komiteamietintö oli keskeisiltä osiltaan hänen aikaansannoksensa. Hän perehtyi myös Suomen vankeinhoidon uudistamiseen ja oli 1869 mukana Vankeinhoitoyhdistyksen perustamisessa. Vuosina 1877–1886 Ehrström oli senaattorina senaatin oikeusosastossa ja 1880–1882 myös jäsenenä Suomen asiain komiteassa Pietarissa. Muutamaa kuukautta ennen kuolemaansa hänet nimitettiin kesäkuussa 1886 Suomen prokuraattoriksi.


title: Karl Gustaf Ehrström

text: K. G. Ehrströmin poikia olivat diplomaatti Erik Ehrström ja sisätautiopin professori Robert Ehrström.


title: Paul Dessau

text: Paul Dessau (19. joulukuuta 1894 Hampuri, Saksa – 28. kesäkuuta 1979 Itä-Berliini, Itä-Saksa) oli saksalainen säveltäjä ja kapellimestari. Hänet tunnetaan erityisesti näyttämömusiikistaan ja yhteistyöstään Bertolt Brechtin kanssa.


title: Paul Dessau

text: Paul Dessau syntyi musikaaliseen juutalaiseen sukuun. Hänen isoisänsä ja tämän isä olivat olleet Hampurin juutalaisen seurakunnan kanttoreita, ja hänen serkkunsa Jean Gilbert oli operettisäveltäjä. Isänsä kautta Paul pääsi jo nuorena tutustumaan musiikkiteatteriin. Isä toivoi pojasta laulajaa, mutta kuusivuotiaana poika sai viulun ja alkoi opiskella viulunsoittoa. Hän esiintyi julkisesti viulusolistina 11 vuoden iässä, mutta joutui luopumaan urasta 16-vuotiaana käden heikkouden takia. Hän muutti Berliiniin ja ryhtyi opiskelemaan kapellimestariksi ja pianistiksi.


title: Paul Dessau

text: Esityskaudella 1912–1913 Dessau työskenteli harjoituspianistina Hampurin valtionoopperassa ja seurasi kapellimestareiden Felix Weingartner ja Arthur Nikisch työskentelyä. Hän alkoi myös opiskella sävellystä Max Julius Loewengardin johdolla.


title: Paul Dessau

text: Dessau määrättiin sotapalvelukseen syksyllä 1915, ja hän osallistui ensimmäiseen maailmansotaan Ranskan-rintamalla. Hän haavoittui, ja hänet siirrettiin sodan loppuajaksi sotilassoittokuntaan. Sotakokemukset vaikuttivat syvästi Dessaun maailmankatsomukseen


title: Paul Dessau

text: Sodan jälkeen Dessau työskenteli kapellimestarina ja harjoituspianistina Hampurissa, Kölnissä (Otto Klempererin alaisena) ja Berliinissä (Bruno Walterin alaisena).


title: Paul Dessau

text: Vuonna 1925 hän menestyi Schott-kustantamon sävellyskilpailussa (concertino sooloviululle, huilulle, klarinetille ja käyrätorvelle), ja hänen ensimmäinen sinfoniansa kantaesitettiin Prahassa vuonna 1927. Hän jätti samana vuonna oopperatyönsä erimielisyyksien takia ja keskittyi sävellysopintoihin. Elantonsa hän ansaitsi elokuvamusiikilla, aluksi mykkäelokuvien säestäjänä, sovittajana ja kapellimestarina, äänielokuvan tultua elokuvasäveltäjänä (muun muassa Arnold Fanckin "Stürme über dem Mont Blanc", "Valkoinen huumaus" ja "SOS Eisberg").


title: Paul Dessau

text: Saksan kansallissosialistisen työväenpuolueen noustua valtaan vuonna 1933 Dessau joutui pakenemaan Saksasta, koska hän oli kolminkertaisesti vainottu: vasemmistolainen, modernistinen ja juutalainen. Hän asui Pariisissa vuosina 1933–1939 vaimonsa näyttelijä Gudrun Kabischin ja kahden lapsensa kanssa. Siellä Dessau jatkoi elokuvasäveltäjän uraansa (muun muassa Max Ophülsin "Yoshiwara – ilojen katu") ja sävelsi myös hepreankielisiä teoksia, kuten oratorion "Hagadah schel Pessach" (1934–1936) Max Brodin librettoon (lyhennetyn version kantaesitys vuonna 1962). Hän sävelsi myös työläismusiikkia salanimellä "Peter Daniel": lauluja, kantaatteja ja valistuskappaleita. Vuodesta 1936 alkaen hän piti itseään kommunistina.


title: Paul Dessau

text: Vuoden 1936 paikkeilla Dessau tutustui 12-säveljärjestelmään ja sovelsi sitä musiikissaan (muun muassa "Guernica" pianolle). Vuonna 1938 hän sävelsi musiikkia Brechtin näytelmään "Furcht und Elend des Dritten Reiches".


title: Paul Dessau

text: Toisen maailmansodan puhjettua Dessau pakeni Yhdysvaltoihin. Hän sai hätäaputyötä kustannusalalta sekä työskenteli musiikinopettajana ja säveltäjänä. Vaikeista elinoloistaan huolimatta Dessau sai vuonna 1941 valmiiksi kantaattinsa "Les Voix" Paul Verlainen tekstiin.


title: Paul Dessau

text:
Vuonna 1942 Dessau tapasi Brechtin, ja tästä kohtaamisesta alkoi taiteellinen yhteistyö, joka jatkui Brechtin kuolemaan saakka. Dessau muutti Brechtin kutsusta Hollywoodiin vuonna 1943 ja liittyi paikkakunnan pakolaisyhteisöön, jossa vaikuttivat Brechtin lisäksi muun muassa Arnold Schönberg, Hanns Eisler ja Otto Klemperer. Ensimmäisten töiden joukossa oli sodanvastainen oratorio "Deutsches Miserere" Brechtin tekstiin, ja sitä seurasivat näytelmämusiikit "Äiti Peloton ja hänen lapsensa" ja "Setšuanin hyvä ihminen"; hän sävelsi ja sovitti musiikkia myös Hollywoodin elokuvatuotantoihin (muun muassa "The Woman in Green", "2 pisaraa viiniä"). Dessau liittyi tuolloin Yhdysvaltain kommunistiseen puolueeseen.
Sodan jälkeen vuonna 1948 Dessau palasi Eurooppaan ja asettui Saksan demokraattiseen tasavaltaan, Itä-Berliiniin, koska toivoi voivansa osallistua sosialistisen, demokraattisen Saksan rakentamiseen. Avantgarden edustajana hän kuitenkin joutui ajoittain ristiriitaan kulttuuripoliittisten auktoriteettien kanssa, sillä hän puolusti Schönbergin musiikkia ja piti yhteyttä sellaisiin säveltäjiin kuin Witold Lutosławski, Alfred Schnittke, Boris Blacher, Hans Werner Henze ja Luigi Nono. Esimerkiksi Brechtin kuunnelmaan perustuvan oopperan "Das Verhör des Lukullus" (1951) musiikki tuomittiin ”kansanvastaiseksi ja formalistiseksi”, ja hänen oli vaikea saada joitakin teoksiaan esitetyksi; toisaalta hän sai DDR:ssä myös useita merkittäviä valtiollisia palkintoja.


title: Paul Dessau

text: Dessau osallistui tarmokkaasti Saksan demokraattisen tasavallan kulttuurielämän kehittämiseen. Hän kuului Itä-Berliinin taideakatemiaan, ja hän opetti musiikkia eri oppilaitoksissa. Hän sävelsi helppotajuista käyttömusiikkia, kamarimusiikkia (muun muassa 7 jousikvartettoa), orkesteriteoksia ja oopperoita, joista voidaan mainita "Puntila" (1956–1959), "Lanzelot" (1967–1969), "Einstein" (1969–1973) ja "Leonce und Lena" (1976–1978).


title: Paul Dessau

text: Dessau oli neljästi naimisissa. Ensimmäinen avioliitto päättyi eroon Pariisissa vuonna 1936. Vuonna 1943 hän avioitui Brechtin työtoverin Elisabeth Hauptmannin kanssa ja vuonna 1952 Antje Rugen kanssa. Hänen neljäs vaimonsa oli vuodesta 1954 lähtien ohjaaja ja koreografi Ruth Berghaus (2. heinäkuuta 1927 – 25. tammikuuta 1996), joka ohjasi useita miehensä oopperoita. Heidän poikansa Maxim Dessau (s. 1954) on elokuvaohjaaja.


title: Bakun kuvernementti

text: Bakun kuvernementti (myös "lääni", ) oli hallintoalue Venäjän keisarikunnassa. Sen pinta-ala oli 39 100 neliökilometriä ja asukasluku 826 700 henkeä (vuonna 1897).


title: Bakun kuvernementti

text: Kuvernementti syntyi vuonna 1859, kun sen pääkaupunki siirrettiin Şamaxın maanjäristyksen jälkeen Bakuun. Vuonna 1860 siihen yhdistettiin Quban kihlakunta. Nuxan ja Şuşan kihlakunnat liitettiin myöhemmin Jelizavetpolin kuvernementtiin.


title: Bakun kuvernementti

text: Bakun kuvernementti käsitti nykyisen Azerbaidžanin tasavallan itäosan Kaspianmeren länsirannalla. Se rajoittui pohjoisessa Dagestanin alueeseen, lännessä Jelizavetpolin kuvernementtiin ja etelässä Persiaan.


title: Bakun kuvernementti

text: Kuvernementtiin kuului 1800-luvun lopussa (1897) kuusi kihlakuntaa: Baku, Cavad (keskuspaikka Salyan), Göyçay, Lənkəran, Quba ja Şamaxı.


title: Bakun kuvernementti

text: Vuoden 1897 väestönlaskennan mukaan asukkaista 58,7 % oli azereja ja muita turkkilaisia, 10,8 % tateja, 8,9 % venäläisiä, 6,3 % armenialaisia, 5,8 % lezgejä ja 4,2 % tališeja.


title: Bakun kuvernementti

text: Seudun elinkeinoja olivat öljyn tuotanto sekä maanviljely ja puutarhanhoito.


title: Bakun kuvernementti

text: Bakun kuvernementti lakkautettiin vuonna 1920.


title: Kapitaali

text: Kapitaali ( ’perussumma’) voi merkitä seuraavia asioita:


title: Jelizavetpolin kuvernementti

text:
Jelizavetpolin kuvernementti (myös "lääni", ) oli hallintoalue Venäjän keisarikunnassa. Sen pinta-ala oli 44 100 neliökilometriä ja asukasluku 878 415 henkeä (vuonna 1897). Hallinnollinen keskus oli Jelizavetpolin kaupunki (nykyinen Gəncə).
Vuonna 1868 perustettu kuvernementti rajoittui lännessä Jerevanin ja Tbilisin kuvernementteihin, pohjoisessa Zaqatalan piirikuntaan ja Dagestanin alueeseen, idässä Bakun kuvernementtiin ja etelässä Persiaan.


title: Jelizavetpolin kuvernementti

text: Aluksi se koostui Jelizavetpolin, Nuxan ja Şuşan kihlakunnista sekä osasta entistä Ordubadin piirikuntaa. Myöhemmin muodostettiin Ərəşin (keskuspaikka Ağdaş), Cavanşirin (Tərtər), Cəbrayılin, Qazaxin ja Zəngəzurin (Goris) kihlakunnat. Vuoden 1897 väestönlaskennan aikaan kuvernementissä oli näin kahdeksan kihlakuntaa. Nykyään alue muodostaa Azerbaidžanin tasavallan länsiosan ja osan Armeniaa.


title: Jelizavetpolin kuvernementti

text: Vuoden 1897 väestönlaskennan mukaan kuvernementin väestöstä 60,8 % oli azereja (laskennassa kirjattu kieleltään "tataareiski"), 33,3 % armenialaisia, 1,7 % lezgejä ja 1,6 % venäläisiä.


title: Jelizavetpolin kuvernementti

text: Tärkeimpiä elinkeinoja olivat maanviljely, karjanhoito ja kaivosteollisuus.


title: Ernst Linder (poliitikko)

text: Christoffer Alexander Ernst Linder (1. tammikuuta 1838 Tallinna – 13. toukokuuta 1868 Pohja) oli suomalainen liberaali poliitikko ja toimittaja.


title: Ernst Linder (poliitikko)

text: Everstiluutnantti Carl Anton Linderin poika Ernst Linder sai kartanonherran elämään tähtäävän kasvatuksen, eikä hän käynyt lainkaan kouluja. Jo nuorena hän liikkui ruotsinkielisten liberaalien ("verettömien") piirissä ja 1861 hänen sanottiin olleen yksi tammikuun valiokuntaa vastustaneen katumielenosoituksen johtajista. Samana syksynä hän perusti Leo Mechelinin kanssa "Barometern"-lehden ja toimi sen päätoimittajana. Vaikka lehti ehti ilmestyä vain neljän kuukauden ja 17 numeron verran, se toi esiin liberaalien keskeiset vaatimukset ja onnistui vaikuttamaan valiokunnan koostumukseen. Linder toimitti myös 1863–1865 suomenkielistä "Päivätär"-lehteä. Hän osallistui valtiopäiville aatelissäädyssä Möllersvärd-suvun edustajana 1863 ja 1867–1868.


title: Ernst Linder (poliitikko)

text: Lehtiensä jäätyä lyhytikäisiksi Linder hankki vuonna 1866 isälleen kuuluneen Åminnen kartanon Pohjan kunnasta ja vetäytyi vähitellen politiikasta. Hänet valittiin 1867 Pohjan kunnanvaltuuston varapuheenjohtajaksi. Linder kuoli nälkävuosien aikana lavantautiin perustettuaan Åminneen sairastuvan hoitamaan epidemian uhreja.


title: Ernst Linder (poliitikko)

text: Ernst Linderin poika oli Ruotsin ja Suomen armeijassa palvellut ratsuväenkenraali Ernst Linder ja veli senaatin talousosaston varapuheenjohtaja ja ministerivaltiosihteeri Constantin Linder.


title: Shaolin Temple (elokuva)

text: Shaolin Temple (, "Shao Lin Si") on vuonna 1982 ensi-iltansa saanut hongkongilainen taisteluelokuva. Elokuvan ohjasi Chang Hsin-yen ja pääosassa esiintyvät muun muassa Jet Li ja Yu Hai.


title: Shaolin Temple (elokuva)

text: Orjatyöläinen joutuu tapetuksi ja hänen poikansa Chieh Yuan onnistuu pakenemaan orjuudesta. Hän eksyy Shaolin temppeliin, jossa munkit ottavat hänet yhteiskuntaansa. Chieh Yuan näkee heidän taitavan Shaolin Kungfuta ja haluaa myös oppia kamppailemaan, mutta ensiksi hänestä täytyy tulla munkki. Chieh Yuan karkaa myöhemmin temppelistä kostamaan isänsä murhaajalle ja muut munkit päättävät lähteä auttamaan häntä. Matkalla he onnistuvat pelastamaan todellisen keisarin, jota hänen kenraalinsa olivat pettäneet.


title: Simon Després

text: Simon Després (s. 27. heinäkuuta 1991 Laval, Quebec, Kanada) on kanadalainen jääkiekkopuolustaja, joka edustaa NHL-seura Anaheim Ducksia. Pittsburgh Penguins varasi hänet 30. pelaajana . Peruspuolustajan vahvuuksia ovat fyysinen peli ja syöttötaito. Hän pitää esikuvanaan Detroit Red Wingsin Pavel Datsjukia.


title: Simon Després

text: Després pelasi vuodet 2007–2011 QMJHL:n Saint John Sea Dogsissa. Kaudeksi 2011–2012 hän siirtyi NHL-seura Pittsburgh Penguinsiin, mutta pelasi suurimman osan ensimmäisestä sopimuskaudestaan AHL:n Wilkes-Barre/Scranton Penguinsissa.


title: Simon Després

text: Després pelasi alle 20-vuotiaiden MM-kilpailuissa vuonna 2011 ja voitti hopeaa.


title: Simon Després

text: Després pelasi myös alle 18-vuotiaiden MM-kilpailuissa vuonna 2009.


title: Novgorodin kuvernementti

text: Novgorodin kuvernementti (myös "lääni", ) oli hallintoalue Venäjällä vuosina 1727–1927. 1800-luvun lopussa sen pinta-ala oli 122 342 neliökilometriä. Asukkaita oli vuoden 1897 väestönlaskennan mukaan 1 367 000 henkeä. Kuvernementin hallinnollinen keskus oli Novgorodin kaupunki.


title: Novgorodin kuvernementti

text: Novgorodin kuvernementti erotettiin Pietarin kuvernementista vuonna 1727. Aluksi se koostui Novgorodin, Pihkovan, Velikije Lukin, Tverin ja Belozerskin provinsseista. Pihkovan ja Velikije Lukin provinsseista muodostettiin vuonna 1772 Pihkovan kuvernementti. Vuonna 1773 perustettiin Aunuksen provinssi ja vuonna 1775 Tverin käskynhaltijakunta. Vuonna 1776 perustettu Novgorodin käskynhaltijakunta koostui aluksi Novgorodin ja Aunuksen alueista. Vuonna 1777 siitä erotettiin Jaroslavlin käskynhaltijakunta. Aunuksen alue ja Uuden-Laatokan kihlakunta liitettiin vuonna 1781 Pietarin kuvernementtiin. Osa lakkautetusta Aunuksen kuvernementista kuului vuosina 1796–1801 jälleen Novgorodin kuvernementtiin.


title: Novgorodin kuvernementti

text: 1800–1900-lukujen vaihteessa kuvernementti koostui yhdestätoista kihlakunnasta, joiden keskuksina toimivat Belozersk, Borovitši, Demjansk, Kirillov, Kresttsy, Novgorod, Staraja Russa, Tihvinä, Tšerepovets, Ustjužna ja Valdai. Vuoden 1897 väestönlaskennan mukaan väestöstä 96,8 % oli venäläisiä, 0,7 % karjalaisia, 0,7 % vepsäläisiä ja 0,3 % saksalaisia. Tärkeimpiä elinkeinoja olivat maatalous ja käsityöammatit.


title: Novgorodin kuvernementti

text: Pohjoisista Belozerskin, Kirillovin, Tihvinän, Tšerepovetsin ja Ustjužnan kihlakunnista muodostettiin vuonna 1918 Tšerepovetsin kuvernementti. Luoteiseen alueeseen vuodesta 1921 lähtien kuulunut Novgorodin kuvernementti lakkautettiin vuonna 1927, jolloin se liitettiin Leningradin alueeseen.


title: Jaden Schwartz

text: Jaden Schwartz (s. 25. kesäkuuta 1992 Melfort, Saskatchewan, Kanada) on kanadalainen jääkiekkoilija, joka pelaa NHL:ssä St. Louis Bluesissa. Blues varasi hänet ensimmäisellä kierroksella 14. pelaajana . Schwartzin vahvuudet ovat kahden suunnan pelaamisessa, kiekkokontrollissa ja liikkuvuudessa. Hän pitää esikuvinaan mm. Joe Sakicia ja Pittsburg Penguinsin Sidney Crosbyä.


title: Jaden Schwartz

text: Schwartzin kasvattajaseura on Melfort MHA. Hän pelasi Athol Murrayn yliopistossa Notre Damessa, joka sijaitsi Wilcoxissa Saskatchewanissa. Schwartz auttoi Notre Damen Kamloops International Bantam Ice Hockey Tournamentin voittoon vuosina 2006 ja 2007. Vuonna 2007 hän pelasi Notre Dame Houndsissa, jonka hän auttoi vuoden 2007 Mac's AAA Midgetin voittoon. Schwartz pelasi samassa turnauksessa vuonna 2008, ja nimettiin Saskatchewan Midget AAA Hockey Leaguen parhaaksi hyökkääjäksi kaudella 2007–2008. Hän voitti SMHL:n pistepörssin tehoilla 39+72=111 ja rikkoi Vincent Lecavalierin ja Brad Richardsin aikaisemmat ennätykset.


title: Jaden Schwartz

text: Schwartz pelasi juniorina kaudella 2008–2009 SJHL:n Notre Dame Houndsissa, jolloin hän oli sarjan pistepörssin viides ja maalipörssin kolmas tehoilla 34+42=76. Tulokkaiden pistepörssin voittanut Schwartz valittiin SJHL:n vuoden tulokkaaksi. Kaudeksi 2009–2010 Schwartz siirtyi USHL:n Tri-City Stormiin ja voitti sarjan pistepörssin tehoilla 33+50=83. Schwartz valittiin myös USHL:n ensimmäiseen tähdistökentälliseen ja voitti parhaan hyökkääjän palkinnon. Hänestä tuli samalla nuorin pelaaja, joka on tehnyt vastaavan sitten kauden 1982–1983 ja teki suurimman pistemäärän sitten Thomas Vanekin kaudella 2001–2002. St. Louis Blues varasi Schwartz NHL:ään ensimmäisellä kierroksella 14. pelaajana .


title: Jaden Schwartz

text: Kaudeksi 2010–2011 Schwartz siirtyi Coloradon yliopistoon, jonne siirtymisestä hän oli päättänyt jo tammikuussa 2008. Hänet valittiin kaudella WCHA:n tulokkaiden tähdistökentälliseen ja WCHA:n kolmanteen tähdistökentälliseen.


title: Jaden Schwartz

text:
Schwartz voitti alle 20-vuotiaiden MM-hopeaa vuonna 2011.
Schwartz oli Kanadan kapteeni 2012 Nuorten maailmanmestaruuskilpailussa ja voitti pronssia.


title: Jaden Schwartz

text: Schwartzin veli Rylan Schwartz (s. 1990) pelaa myös jääkiekkoa Coloradon yliopistossa, samassa joukkueessa missä Jaden pelaa. Schwartzin sisko Mandi Schwartz (s. 1988–2011) pelasi jääkiekkoa Yale Bulldogsin naisten joukkueessa. Hänellä havaittiin akuutti myelooinen leukemia joulukuussa 2008. Vaikka Mandille yritettiin lyötää parannuskeinoa luuytimensiirron avulla, hän kuoli huhtikuussa 2011.


title: Patrick Miller

text: Patrick Miller (1730-1815) oli skotlantilainen pankkiiri ja Carron Company -nimisen rautaruukin osakkeenomistaja sekä innostunut ase- ja laivatekniikan kokeilija. Laivatekniikassa hänen kiinnostuksensa kohteena olivat myös kaksi- ja kolmirunkoiset huvialukset, joiden runkojen väliin oli asennettu kammella pyöritettävä siipiratas. Miller syntyi Dalswintonin kylässä hieman pohjoiseen Dumfriesistä.


title: Patrick Miller

text: Miller yritti herättää useiden Euroopan maiden laivastojen kiinnostusta erikoissota-alustaan kohtaan, mutta vain Ruotsin laivasto osoitti jotakin kiinnostusta. Fredrik af Chapman kutsui alusta englantilaiseksi ”merimöröksi”. Ruotsin kuningas Kustaa III lähetti Millerille kiitokseksi itse aluksesta ruotsalaisia lantun siemeniä hienossa nuuskarasiassa, joka nykyään löytyy Victoria ja Albert museosta Lontoossa.


title: Patrick Miller

text: Millerin lasten opettaja James Taylor ehdotti Millerille, että tämän veneissä voitaisiin kokeilla höyrykonetta. Nähtyään insinööri William Symingtonin tekemän esitteen keksimästään höyrykoneesta vaunussa, Miller pyysi Symingtonin rakentamaan kyseisen höyrykoneversion käyttömekanismeineen kaksirunkoiseen siipirattaalla varustettuun huvialukseen. Sitä kokeiltiin onnistuneesti Millerin talon lähellä Dalswinton Loch -järvellä 14. lokakuuta 1788. Seuraavana vuonna isompi höyrykone sovitettiin 10 metriä pitkään kaksirunkoiseen alukseen, jota kokeiltiin Forth-Clyde-kanavalla. Siipiratas repesi 2. joulukuuta testeittä, mutta alkuvaikeuksien jälkeen alus kulki 26. ja 27. joulukuuta 1789 jonkin matkaa kanaalissa yli 10 km/h nopeudella. Miller oli valittanut kehittämisen kustannuksista, eikä hän ollut tyytyväinen Symingtonin höyrykoneeseen ja lopetti projektin. Kymmenen vuotta myöhemmin lordi Dundas käynnisti Symingtonin työn uudelleen, mikä johti kuuluisaan "Charlotte Dundas" -nimiseen siipiratasalukseen.


title: Penzan kuvernementti

text: Penzan kuvernementti () oli Venäjän keisarikunnan kuvernementti. Se perustettiin vuonna 1780 ja lakkautettiin vuonna 1927. Alueen pääkaupunki oli Penza.


title: Penzan kuvernementti

text: Kuvernementti rajoittui Nižni Novgorodin, Simbirskin, Saratovin ja Tambovin kuvernementteihin. Nykyään alue käsittää noin Penzan oblastin ja Mordvan tasavallan.


title: Penzan kuvernementti

text: Alue oli jaettu vuonna 1897 väestönlaskennan aikaan kymmeneen kihlakuntaan eli ujestiin:


title: Penzan kuvernementti

text: Vuonna 1897 kuvernementin väkiluku oli 1 470  474. Tästä venäjänkielisten osuus oli 83,0 % väestöstä. Merkittäviä kielivähemmistäjä edustivat mordvalaiset (12,8 %) ja tataarit (4,0 %).


title: Roger Johansson

text: Per Arne Roger Johansson (s. 17. huhtikuuta 1967 Ljungby, Ruotsi) on ruotsalainen entinen jääkiekkopuolustaja ja olympiavoittaja. Hän voitti lisäksi kaksi MM-mitalia ja kolme Ruotsin-mestaruutta. Johansson pelasi urallaan Elitserienissä yhteensä 401 runkosarjaottelua tehopisteillä 65+138=203 ja otti 464 äähyminuuttia. Johansson pelasi NHL:ssä yhteensä 161 runkosarjaottelua tehopisteillä 9+34=43.


title: Roger Johansson

text: Johanssonin kasvattajaseura on IF Troja-Ljungby, jossa hän pelasi ensimmäiset miesten pelinsä Ruotsin I-divisioonassa 16-vuotiaana kaudella 1983–1984. Calgary Flames varasi Johanssonin NHL:ään kesällä . Kaudeksi 1986–1987 hän siirtyi Elitserienin Färjestads BK:hon, jossa teki tulokaskaudella 31 runkosarjaottelussa tehopisteet 6+11=17. Färjestad voitti Elitserien-hopeaa keväällä 1987 ja kultaa kaudella 1987–1988.


title: Roger Johansson

text: Kaudeksi 1989–1990 Johansson siirtyi Calgary Flamesiin, jossa hän teki tulokaskautenaan viisi syöttöpistettä 35 runkosarjaottelussa. Kahden Calgaryssä pelatun kauden jälkeen hän palasi kaudeksi 1991–1992 Ruotsiin Leksand IF:ään. Kaudeksi 1992–1993 Johansson palasi Calgaryyn, jossa hän teki tehopisteillä 4+16=20 NHL:n yhden kauden piste-ennätyksensä. Hän palasi kaudeksi 1993–1994 Leksandiin, jossa hän aloitti myös kauden 1994–1995 NHL:n työsulun vuoksi. Chicago Blackhawks otti Johanssonin waiver-listalta tammikuussa 1995. Hän pelasi Chicagossa 11 ottelua.


title: Roger Johansson

text: Johansson palasi Färjestadiin kaudeksi 1995–1996. Kauden päätteeksi hänet valittiin Ruotsin tähdistökentälliseen. Johansson pelasi Färjestadissa koko loppu-uransa. Hän toimi kaudella 1996–1997 joukkueen kapteenina, kun Färjestad voitti Ruotsin-mestaruuden keväällä 1997. Kaudella 1997–1998 Johansson oli varakapteeni ja teki tehopisteillä 12+27=39 Elitserienin yhden kauden piste-ennätyksensä. Hän voitti koko liigan puolustajien piste- ja syöttöpörssin sekä toisen peräkkäisen Ruotsin-mestaruutensa keväällä 1998. Johansson oli myös kaudella 1998–1999 Färjestadin tehokkain puolustaja pisteillä 11+11=22.


title: Roger Johansson

text: Johansson lopetti pelaajauransa loukkaantumisten takia kauteen 2000–2001, jolloin Färjestad voitti Elitserien-hopeaa.


title: Roger Johansson

text: Johanssonin ensimmäinen arvoturnaus oli alle 18-vuotiaiden EM-kilpailut vuonna 1985. Hän pelasi alle 20-vuotiaiden MM-kilpailuissa vuosina 1986 ja 1987. Ruotsi voitti vuoden 1987 turnauksessa pronssia.


title: Roger Johansson

text: Johansson kuului Ruotsin kultaa Lillehammerin olympiakisoista vuonna 1994 voittaneeseen joukkueeseen. Hän pelasi myös MM-kilpailuissa vuosina 1994, 1996 ja 1997. Ruotsi voitti hopeaa vuonna 1997 ja pronssia vuonna 1994. Johansson edusti Ruotsia maailmancupissa vuonna 1996.


title: Roger Johansson

text: Johanssonin pikkuveli Ronnie on pelannut hyökkääjänä Ruotsin alemmissa sarjoissa.


title: Kalugan kuvernementti

text:
Kalugan kuvernementti () oli yksi Venäjän keisarikunnan hallitoalueista. Se perustettiin vuonna 1796 ja lakkautettiin Neuvostoliitossa 1929. Sen pääkaupunki oli Kaluga.
Kalugan kuvernementti sijaitsi keskellä Venäjän Euroopan-puoleista osaa. Sitä reunusti pohjoisessa Moskovan kuvernementti, etelässä Orjolin kuvernementti, idässä Tulan kuvernementti ja lännessä Smolenskin kuvernementti.


title: Kalugan kuvernementti

text: Vuonna 1897 kuvernementin väkiluku oli 1 132 843. Kuvernementti oli tällöin haettu yhteentoista ujestiin eli kihlakuntaan, joiden keskukset olivat Borovsk, Kaluga, Kozelsk, Malojaroslavets, Medyn, Meštšovsk, Mosalsk, Peremyšl, Tarusa, Tšekalin ja Žizdra. Väestön kielellinen rakenne oli hyvin venäläinen (99,4 % väestöstä).


title: Nallekarkki

text: Nallekarkit ovat pieniä hedelmämakeisia, jotka ovat nallen muotoisia. Se on Haribon tunnettu makeinen, jonka valmistus aloitettiin vuonna 1922, kaksi vuotta yhtiön perustamisen jälkeen. Nallekarkkeja on eri värisiä, ja ne ovat kaksi senttimetriä pitkiä.


title: Moskovan kuvernementti

text: Moskovan kuvernementti () oli Venäjän keisarikunnan kuvernementti. Kuvernementti perustettiin vuonna 1708 ja lakkautettiin 1929.


title: Moskovan kuvernementti

text: Kuvernementtiä reunusti Tverin kuvernementti pohjoisessa ja luoteessa, Vladimirin kuvernementti koillisessa ja idässä, Rjazanin kuvernementti kaakossa, Tulan ja Kalugan kuvernementit etelässä ja Smolenskin kuvernementti lännessä.


title: Moskovan kuvernementti

text: Vuonna 1897 kuvernementin väkiluku oli 2 430 581. Kuvernementin keskus oli miljoonakaupunki Moskova (1 038 591 asukasta). Suurimpia kihlakuntakaupunkeja olivat Serpuhov (30 571 as.) ja Kolomna (20 277 as. vuonna 1897). Vuosina 1802–1918 kuvernementti käsitti 13 kihlakuntaa eli ujestia:Kielellis-etniseltä koostumukseltaan kuvernementti oli vuonna 1897 hyvin venäläinen (97,6 % väestöstä); saksalaisia oli 0,8 % ja puolalaisia 0,5 %. Muut kieliryhmät olivat tätä pienempiä.